
בבית הדין הצבאי לערעורים
בפני:
    תא"ל     נועה         זומר     –   המשנה לנשיאה
                                      אל"ם     מאיר      ויגיסר    –                   שופט
                                      סא"ל  (מיל')  חגי  ברנר     –                   שופט 
בעניין:

X/XXXXXXX רב"ט א' מ' – המערער (ע"י ב"כ, עו"ד אפרים דמרי)


נ ג ד


התובע הצבאי הראשי – המשיב (ע"י ב"כ, סרן הודיה אביב, סרן קייט בזז)

ובעניין:

התובע הצבאי הראשי – המערער (ע"י ב"כ, סרן הודיה אביב, סרן קייט בזז)


נ ג ד


X/XXXXXXX רב"ט א' מ' – המשיב (ע"י ב"כ, עו"ד אפרים דמרי)



ערעור על פסק דין של בית הדין הצבאי המחוזי במחוז שיפוטי העורף שניתן בתיק עורף ת"פ 59045-06-25 (אל"ם מיכל שחר – אב"ד, סא"ל חיים בלילטי – שופט, רס"ן אדוארד אגרונוב מזלי – שופט) ביום 19.4.2026. ערעור ההגנה על הכרעת הדין ועל חומרת העונש נדחה. ערעור התביעה על קולת העונש התקבל.


פ ס ק - ד י ן
רקע 
1. ביום 22 ביוני 2025 הוגש כנגד המערער, רב"ט א' מ', כתב אישום המייחס לו עבירה של אינוס, לפי סעיף 345(א)(1) ו-355 לחוק העונשין, תשל"ז - 1977, עבירה של מעשה מגונה בכוח, לפי סעיף 348(ג1) לחוק העונשין ועבירה של מעשה מגונה, לפי סעיף 348(ג) לחוק העונשין. המערער כפר באשמה. ביום 18 בינואר 2026, לאחר שמיעת ראיות, הרשיעו בית הדין קמא בעבירות של אינוס ומעשה מגונה והורה על זיכויו מעבירה של מעשה מגונה בכוח. ביום 19 באפריל 2026 נידון המערער לעונש מאסר בפועל בן 32 חודשים, לצד עונשי מאסר מותנים והורדה לדרגת טוראי. לנפגעת העבירה נפסקו פיצויים בסך 8,000 ש"ח. 
2. שני הצדדים לא השלימו עם פסק דינו של בית הדין קמא. ההגנה לא השלימה עם הרשעתו של המערער ועתרה לזיכויו מכלל המיוחס לו. לחלופין, עתרה להקל משמעותית בעונש המאסר שהושת עליו. התביעה ערערה על קולת העונש וביקשה להחמיר ברכיב המאסר בפועל. נדון תחילה בערעור ההגנה על הכרעת הדין. 

הערעור על הכרעת הדין
כתב האישום וגדר הכפירה
3. בכתב האישום נטען, כי המערער ונפגעת העבירה, רב"ט א' ג' (להלן: א' או נפגעת העבירה) נפגשו לראשונה בכנס לחיילים משתחררים שהתקיים בין המועדים 22-18 במאי 2025. ביומו הראשון של הכנס החליפו ביניהם את מספרי הטלפון ומאז ניהלו שיחות חולין. למחרת, ביום 19 במאי 2025, נסעו השניים לביתו של המערער ונכנסו לחדרו. 
לאחר ששוחחו, ביקש המערער מן הנפגעת לעצום את עיניה, נשק לה על פיה והשכיבה על מיטתו, תוך שנגע בחזהּ מעל לבגדיה והתיישב מעליה, מבלי שקיבל הסכמה לכך. על אף שא' אמרה למערער כי מעולם לא קיימה יחסי מין ואיננה מעוניינת לקיימם כעת (בהמשך נתייחס לכך כ"שיחת תיאום הציפיות"), פתח את הכפתורים בחולצת המדים שלה, הרים את חולצתה וחזייתה וחשף את שדיה. א' שבה ואמרה לו שאינה מעוניינת בהמשך המגע, אך המערער לא שעה לדבריה, קירב את פניו לשדיה ומצץ את פטמותיה. בשל כך, הרגישה א' חולשה והתקשתה להתנגד למעשיו.
בשלב זה, ניסה המערער לפתוח את חגורת מכנסיה, והיא הניחה את ידה הימנית על אבזם החגורה על מנת למנוע זאת. בתגובה, אחז המערער בידה הימנית של א' באמצעות ידו השמאלית, והזיז אותה לצד ראשה, תוך שאמר לה "הכל טוב אני לא עושה את זה עדיין". המערער המשיך לאחוז בידה הימנית של א' בסמוך לראשה, נישק אותה על פיה, והניח את ידו הימנית על איבר מינה מעל למכנסיה, מבלי שהסכימה לכך. הוא פתח את כפתורי מכנסיה וניסה להכניס את ידו לתוכם ללא הצלחה. א' אמרה למערער "לא", "אני לא רוצה אני לא יכולה ומעולם לא עשיתי את זה", אך הוא לא חדל ממעשיו, פתח את אבזם חגורתה והחל לפשוט את מכנסיה ותחתוניה. א' שיכלה רגליה כדי למנוע זאת, אך הוא הכניס את רגלו בין רגליה, פישק אותן ופשט את בגדיה מפלג גופה התחתון. 
על אף שהמשיכה להגיד לו שהיא איננה מעוניינת במגע, המערער החדיר את אצבעותיו לאיבר מינה. א' אמרה למערער שכואב לה, והוא בתגובה הוציא את אצבעותיו מאיבר מינה והחדירן לאיבר מינה שוב. א' אמרה למערער שכואב לה מאוד והוא הוציא את אצבעותיו. לאחר מכן קירב המערער את פניו לאיבר מינה וביצע בה מין אוראלי, אך א' מסרה שהיא איננה מעוניינת ביחסי מין מזדמנים ושהיא רוצה מערכת יחסים זוגית. המערער השיב שהוא מוכן לנסות מערכת יחסים רצינית איתה והיא השיבה שגם היא, במחשבה שהדבר יגרום לו לחדול ממעשיו. 
המערער נשקה בפיה, נשכב לידה ושאל אותה האם היא יודעת "מה זה לעשות ביד". א' השיבה שהיא מפחדת ומעולם לא ראתה או נגעה באיבר מין גברי ואיננה מעוניינת לעשות כן. על אף האמור, המערער אחז בידה והניחה על איבר מינו החשוף, אך היא הזיזה את ידה לאחר מספר שניות. אז התקשר אביה של א' לטלפון הנייד שלה והיא אמרה למערער שהיא צריכה לחזור לביתה. 
4. בתשובת המערער לאשמה, נטען כי לא התגבש היסוד העובדתי של עבירת האינוס. המערער לא כפר בכך שנגע באזור איבר מינה של א' באצבעותיו ובלשונו, אך הכחיש שהחדיר את אצבעותיו לאיבר מינה. עוד טען כי כל נגיעותיו בנפגעת היו בהסכמתה, וכי לא ידע ולא יכול היה לדעת על התנגדות כלשהי מצידה למעשים המתוארים. עוד נטען, כי אין כל הצדקה לפצל את התיאור שעל יסודו יוחסה עבירת אינוס לרכיבים עובדתיים שונים שבגינם יוחסו גם עבירות פליליות נוספות. 

עיקרי הכרעת דינו של בית הדין קמא
5. בית הדין התייחס בהרחבה לניתוח מהימנותה של נפגעת העבירה, והבהיר, כי התרשמותו הבלתי אמצעית הייתה מעדות אמינה. צוין, כי תיארה את האירוע ברצף, תוך ירידה לפרטים של זמן ומקום, בתיאור שהיה שזור בתחושות פיזיות, במחשבות שחלפו בראשה, וברגשות אותנטיים ששיקפו את ההפתעה שאחזה בה, כמו גם ההלם, הקיפאון, תחושת חוסר האונים ותחושת החולשה הפיזית שחשה במהלך המגע המיני. צוין, כי הנפגעת תיארה את האירוע ואת ביטויי אי ההסכמה שלה במהלכו באופן מדוד, מדויק ועקבי ואף התייחסה לפרטים שאינם נוחים לה, כגון: המשך ההתכתבות עם המערער בלילה שלאחר המקרה; הנסיעה המשותפת ברכבת בבוקר למחרת; המשך הקשר עמו גם בימים שלאחר האירוע; הצורך "לעכל" את האירוע וההבנה המאוחרת שחוותה פגיעה; כמו גם הקושי שלה, באופן כללי (להבדיל מן האירוע הנדון), לומר "לא". 
6. צוין, אמנם, כי גרסתה של הנפגעת התפתחה, כאשר עומתה עם ראיות אחרות שנאספו והוצגו לה. כך למשל, במצ"ח ובחקירה הראשית מסרה גרסה צרה ומצומצמת ביחס לנסיבות ההיכרות בין השניים, בעוד שמחקירתה הנגדית, מההתכתבות עם המערער המשקפת רצון הדדי להעמקת ההיכרות, מעדותה של חברתה ענבל ומהפרטים האישיים ביותר שבהם שיתפה את המערער, ניכר שגילתה בו עניין. בדומה, בניגוד לדבריה במצ"ח כי "נאלצה" להמשיך לראות את המערער, הרי שההתכתבות ביניהם חשפה יוזמות חוזרות של א', מדי יום, ליצור קשר עם המערער ולהיפגש עמו. נקבע, כי הסבריה שעשתה זאת מ"נימוס" אינם מתיישבים עם תכיפות ההודעות ועם תוכנן, אלא דווקא עם רצונה במערכת יחסים זוגית עימו. לבסוף, בעוד שהנפגעת עמדה על כך שהיא זו שבחרה ללכת למשטרה על מנת להגיש תלונה, חבריה ואביה העידו כי האב הוא ש"לקח" את הנפגעת לתחנת המשטרה כדי למסור תלונה.
7. ביחס לכל אלה, נקבע כי אי ההתאמות בגרסתה של הנפגעת אינן נוגעות לליבת האירוע. גרעין ההתרחשות באירוע עצמו, דהיינו האופן שבו נגע בה המערער, סדר הדברים, תחושותיה וגילויי אי ההסכמה שלה, נותר עקבי. התנהלות הנוגעת לרצונה בקשר עם המערער לפני האירוע ולרצונה ליזום מפגשים עמו גם לאחר מכן, הוצנעה, לפי קביעת בית הדין, לנוכח תחושתה של הנפגעת כי היה עליה לנהוג אחרת, בשים לב לפגיעה שחוותה. נקבע, כי הסכמתה, בחקירה הנגדית, לאמת שורה של פרטים, שאותם לא זכרה (ולכך קשר הדוק לחוויית הטראומה שחוותה) מוסיפה נופך של מהימנות לעדותה, משום שהיא משדרת מחויבות לאמירת האמת.
8. עוד צוין, כי בעובדה שלא שיתפה את אביה במתרחש, בשיחת הטלפון בזמן האירוע, אין כדי לסתור את תלונתה. הוזכר, כי אין לבחון את התנהלותם של נפגעי עבירה במשקפי הרציונליות והחוכמה שבדיעבד, וכי "הדחקת" האירוע הטראומתי וחוויותיו מוכרת כתגובה ידועה אצל קורבנות עבירות מין. הסבר לכך שנפגעת העבירה לא בכתה כאשר שיתפה את אביה ואת חבריה באירוע, נמצא באופייה המופנם ובהבנה ההדרגתית הנוגעת לחומרת המעשה. 
9. על רקע מאפיינים אישיותיים אלה, בחן בית הדין את האפשרות שהנפגעת לא הסבירה עצמה נכון במהלך האירוע, או שהמערער לא הבינה כראוי. אלא שלאור האמור בעדותה, בדבר ביטויי ההתנגדות המילולית במהלך האירוע, נקבע כי לא מן הנמנע שתשובות מסוימות שלה בחקירתה הנגדית, כגון ביחס להליכתה לביתו של המערער, נאמרו מתוך תחושת האשמה העצמית שליוותה אותה, וגם על רקע חווית ה"עיבוד" המאוחר וההפנמה של הפגיעה המינית. 
10. בראי המאפיינים האישיותיים הנ"ל, נקבע כי תשובתה על הודעת ההתנצלות של המערער מייד לאחר האירוע - "אין צורך להתנצל" - הייתה בבחינת "נימוס כמעט אוטומטי", וכי הודעות חיוביות נוספות ששלחה אליו, כמו גם המפגשים שיזמה עימו - אינם עומדים בסתירה לכך שהאירוע עצמו התקיים שלא בהסכמתה. 
11. טענת ההגנה, כי המניע להגשת התלונה הוא שכנוע מצד אביה של הנפגעת, נדחתה, תוך שצוין כי אילולא חוותה אכן פגיעה, יכולה הייתה א' לבחור להמשיך ולהסתיר זאת מאביה. טענה למניע נוסף, הנעוץ ב"הודעת פרידה" ששלח המערער לנפגעת ביום שישי שבתום הכנס, נדחתה גם היא, לאור ההתרשמות הבלתי אמצעית מן הנפגעת ולאור האמון המלא שניתן בדבריה בעימות, שבהם הסבירה את הגשת התלונה בחיבוטי הנפש המלווים אותה מאז האירוע: "הראש שלי לא שקט, אני כל הזמן זוכרת מה קרה, משהו שלא רציתי שיקרה קרה, לא, זה לא היה בהסכמה וזה מענה אותי". 
12. חיזוקים לגרסתה של הנפגעת נמצאו בעדויותיהם של חבריה, ענבל, מורל ואלעד, שהעידו על שינוי בהתנהגותה ועל התקפי חרדה שחוותה לאחר האירוע; ובתלונתה למשטרה, מייד לאחר שיחתה עם אביה. עוד נקבע, כי הודעת המערער ששלח אליה מייד לאחר האירוע: "אני מתנצל אם זה היה יותר מדי בשבילך, לא התכוונתי", משקפת תחושת אשם או הכרת אשמה מצדו ועולה כדי ראשית הודיה; וכי שקרי המערער, כפי שהשתקפו בגרסה הראשונה שמסר, ואשר הרחיקה אותו מהותית ממעשי הפגיעה, הם בגדר ראיה עצמאית העולה כדי סיוע. 
13. לעומת ההתרשמות מן הנפגעת, התקשה בית הדין לתת אמון בגרסת המערער, בפרט בכל הנוגע לגרעין האירוע. אומנם, בית הדין קמא לא התעלם מחיזוקים שונים לעדותו, בכך שנפגעת העבירה חיכתה לו לפני האירוע כדי שיילכו יחד לביתו; אישרה שהוא שאל אותה "it's okay?" במהלך האירוע; סיפרה לעד אופיר, שבמהלך האירוע המערער אמר לה שהוא רוצה ש"יהיה לה טוב"; ואישרה בעימות כי ייתכן שבסיום האירוע, לאחר שהלכו לשירותים, המערער נישק אותה, אך הכחישה שנישקה אותו. גם האימות לקיומן של השיחות עם אביה של המערערת במהלך האירוע, תומך בגרסתו. 
14. עם זאת, צוינו שני היבטים עיקריים שניצבו במוקד הקושי לתת אמון בעדות המערער. היבט אחד, נוגע להתפתחות המהותית של הגרסה שמסר ביחס לאירוע, החל מחקירתו הראשונה ועד לחקירותיו האחרונות, המשך בעימות ולבסוף בעדות בבית הדין. היבט שני הוא תוכנה של גרסתו בבית הדין - הכל, כמפורט מיד.
15. לדברי המערער בגרסתו הראשונה, לאחר הנשיקה, שאל אותה אם הוא יכול לגעת בחזהּ. היא השיבה שהיא לא מרגישה בנוח ולכן עצר. כשנשאל האם כל מה שמסר אמת, השיב "כל מילה". בעדותו בבית הדין הסביר כי השיב כך משום שלא הבין מה נשאל, ומשום שידע כי הנפגעת נעדרת כל ניסיון מיני, וביקש לשמור על פרטיותה שכן הניח שהיא לא סיפרה לאיש על שהתרחש ביניהם. לדבריו, גם לאחר שנועץ בסנגורים בחקירה הראשונה, הם ייעצו לו להימנע מהצגת הגרסה המלאה ולהתמקד בפרטים שעד ההגעה לביתו ולאחר עזיבת הנפגעת. אף בפתח החקירה השנייה דבק בגרסה כי כל שהיה ביניהם הוא "נשיקה וחיבוק". כאשר עומת עם מקטע מגרסתה של הנפגעת שב המערער והכחיש את דבריה, תוך שהוא מפרט כי התנשקו והתחבקו, אך לדבריו הוא לא "זרק" אותה למיטה, לא הפשיט אותה, ולא המשיך במעשיו בניגוד לרצונה המפורש. הוא אישר שלאחר הנשיקה והחיבוק הם שוחחו, והנפגעת אמרה לו שמעולם לא הייתה במגע מיני עם גבר אחר. 
16. כשהוצג בפני המערער מקטע נוסף מעדותה של א', שבו תיארה את הורדת המכנסיים, התחתונים והנגיעה באיבר מינה, נועץ בסנגור. בתום ההיוועצות הסביר שלא חשף את גרסתו בשל לחץ החקירה ומתוך כבוד לפרטיותה, אבל כעת הוא מבקש לאשר ש"ביום הזה כמעט הזדיינו". מכאן תיאר המערער כי השניים התנשקו, הורידו בגדים, הוא ירד במורד גופה עם נשיקות לחזה ולבטן, שאל אם היא בסדר, נגע עם פיו באיבר מינה, היא החלה לגנוח, הוא שב ושאל אם הכל בסדר, היא השיבה בחיוב, הוא שאל אם היא "אוהבת את זה" והיא השיבה "כן", הוא שם את ידו על איבר מינה, "ולא נכנס", ובהמשך היא נגעה באיבר מינו. הם המשיכו להתנשק וכשהיא אמרה ש"זה יותר מדי", עצר מייד. בשלב זה, אביה של הנפגעת התקשר, היא אמרה כי עליה ללכת משום שמאוחר, ובכך הסתיים המפגש. בעדותו בבית הדין, כשהסביר את ההתפתחות בגרסתו, מסר כי סבר שאדם אחר הגיש את התלונה ולא הנפגעת, וביקש כאמור לשמור על פרטיותה.
17. נקבע, כי אי התאמה וחוסר עקביות בפרטי ההתרחשות ניכרים לאורך עדותו של המערער, עוד מעבר לשינוי הגרסה לאחר החקירה הראשונה. כך התגלו פערים בגרסאותיו השונות בנוגע להורדת הבגדים, כאשר החוקרים ניסו לברר מי הסיר כל פריט ביגוד. בנוסף, במצ"ח מסר תחילה כי אינו יודע האם לשונו נכנסה לאיבר מינה של הנפגעת, ואילו בעדותו בבית הדין הסביר כי לשונו לא יכלה לחדור כי היא לא הייתה באזור החדירה. פער אחר הוצג בנוגע לטענתו במצ"ח כי נגע פעם אחת עם לשונו באיבר מינה (כאמור, מבלי לחדור אליו), אל מול עדותו בבית הדין כי היה זה פעמיים. כשעומת עם הפער, השיב כי במצ"ח זכר טוב יותר. פער נוסף נגע לגרסתו בבית הדין, כי בשונה מכלל המגע הפיזי באירוע, שנעשה בהובלתו וביוזמתו, נפגעת העבירה היא שיזמה את המגע באיבר מינו, מבלי שביקש זאת. צוין, כי גרסה זו ניצבה בסתירה לחלק מגרסאותיו בחקירת מצ"ח שלפיהן המגע הפיזי כולו היה הדדי ומוסכם.
18. הקושי המהותי השני שעליו הצביע בית הדין בגרסתו של המערער, נוגע לתיאור המופרז, שלפיו בכל שלב ושלב של המעשים הפיזיים המערער שב וביקש את הסכמתה של נפגעת העבירה למעשים. תיאורים אלה, שנשמעו לראשונה רק בעדותו בבית הדין, לא עוררו אמון. המערער הסביר, כי רק בחקירה הנגדית נשאל על כל שלב, ולכן השיב כי בכל שלב שאל כאמור להסכמתה של הנפגעת. אולם כשהוצג לו כי כך טען כבר בחקירתו הראשית, השיב רק ש"זה מה שקרה". בהמשך חקירתו הנגדית, מסר כי ייתכן שהגרסה שמסר במצ"ח היא המדויקת, והוא אכן לא שאל את הנפגעת ארבע פעמים האם היא מסכימה. 
הוטעם, כי בניגוד לעדותו בבית הדין, במצ"ח היו הגרסאות שמסר, ביחס לבירור הסכמתה של הנפגעת, שונות בעליל. כך, בחקירתו השנייה, מסר כי הוריד את חולצתה כי רצה בכך, והסביר שהבין כי היא מסכימה לכך "כי היא לא אמרה שלא", "כי אם זה לא בסדר היא אומרת שלא". עוד טען שם, כי לכל אורך האקט הנפגעת נישקה אותו בחזרה, גנחה ויזמה את המגע באיבר מינו. בחקירה השלישית, מסר שכבר משיחת תיאום הציפיות שקיימו, למד שהיא יכולה גם לעצור אותו אם היא לא מרגישה בנוח. הוא המשיך ותיאר שם מגע הדדי ומוסכם שבמסגרתו נגעה בו בזרועו, בחזהו, בבטנו ובאיבר מינו, והוסיף כי אם חשה שלא בנוח, יכולה הייתה לומר דבר מה לאביה או לעזוב את המקום. 
19. לסיכום עניין זה, נקבע כי גרסת המערער ביחס לפרטי ההתרחשות התפתחה מהותית, והייתה רווית סתירות ואי התאמות, כפי שהודגם למעלה. גרסתו לבירור הסכמתה של הנפגעת לנגיעותיו בגופה הייתה פתלתלה, לא עקבית ולא אמינה. גרסה זו נעה כאמור על הרצף שבצידו האחד - ההנחה כי אם הנפגעת לא אמרה "לא" - הרי שרצתה בכך, כיוון שבפתח האירוע קיימה עמו שיחת תיאום ציפיות. בצידו האחר של הרצף הגרסה, שלפיה בירר המערער בכל שלב האם היא מסכימה (תוך צמצום מספר הפעמים שעשה כן, בהמשך חקירתו הנגדית). לצד הרצף האמור, מסר גרסה נוספת, שלפיה המגע כולו היה הדדי ומוסכם וכלל מחוות אקטיביות שלה וביטויי הנאה, שבצדם גם בירור ההסכמה בשתי נקודות של המעשה, לפני הורדת החולצה ולפני פתיחת חגורת המכנסים. בית הדין קמא מצא אפוא לנכון לדחות את כל גרסאותיו כבלתי מהימנות. 
20. בית הדין המחוזי דחה את טענות ההגנה למחדלי חקירה בתיק. צוין, כי ראוי היה שהיבטים הנוגעים לניהול החקירה ולמיומנות החוקרים ינוהלו באורח מקצועי יותר. בין היתר, לא ניתן לשמוע את מהלך חקירתו הראשונה של המערער במצ"ח. נקבע, כי אף שמוטב היה שהתקלה לא תתרחש, הרי שתמלול החקירה כולה, וכן שני זיכרונות דברים לגבי מהלך החקירה שהוגשו כראיות, כמו גם התיעוד הוויזואלי של חקירות ההמשך, מאפשרים התרשמות מן הדינמיקה בחדר החקירות. אשר להיעדרו של מתורגמן מקצועי בכל שלבי גביית אמרותיו של המערער, שעברית אינה שפת אימו, צוין כי נערך לו מבחן עברית בתחילת חקירתו, וכי בחלק הראשון של החקירה הראשונה נכח מתורגמן לפורטוגזית. בהמשך, התנהלו החקירות בשפה האנגלית, שבה שולט המערער. בית הדין התייחס אף לאי-החרמת הודעתה של נפגעת העבירה במשטרת ישראל. עם זאת, ציין כי מן העדויות עלה כי נגבתה ממנה שם גרסה ראשונית בלבד, והוסיף כי הצדדים בחרו שלא להציג בפניו את כלל הודעותיה בחקירה, ומכאן שכפי הנראה גם ההודעה הנדונה לא הייתה משליכה על קביעות המהימנות ביחס אליה. בית הדין מצא קושי בכך שחוקרי מצ"ח לא ביררו את העיתוי שבו מחקה הנפגעת את הודעות ה"ווטסאפ" בינה לבין המערער, אך צוין כי ההודעות עצמן אותרו במכשירו של המערער, וכי נפגעת העבירה סיפקה לכך הסבר בחקירתה הנגדית - שלפיו, מחקה את ההודעות ביום שישי מיד לאחר קבלתן, שכן לאחר הודעת הפרידה ששלח לה המערער כבר לא הרגישה "מחויבות" כלפיו. לבסוף, מצא בית הדין פגם בעצם נוכחותה של חברתה של הנפגעת ענבל, כמלווה בחקירתה של הנפגעת, אף שהיה ברור כי מדובר בעדה פוטנציאלית, וקיים חשש לזיהום חקירתה. עם זאת, בסיכום, נקבע כי חרף קיומם של הליקויים והמחדלים, אף לא אחד מהם, עולה כדי מחדל חמור המקים ספק בראיות התביעה. הובהר, כי למערער ניתן יומו בבית הדין באופן שאפשר לו ריפוי ושחזור של החוסרים בדרכים שונות, וכי המחדלים לא שינו מן התמונה הראייתית הכוללת. 
21. בית הדין אימץ אפוא את עדות הנפגעת, וקבע, כממצאי עובדה, כי כשנכנסה עם המערער לחדרו, נענתה להצעתו להתיישב על מיטתו, השניים שוחחו ביניהם על נושאים אישיים והמערער הציג לה פריטים שונים בחדרו. תאורת החדר הייתה חלקית, א' בחרה בתאורת לד להאיר את החדר בצבע סגול, והאווירה הייתה נינוחה ואינטימית. בעודה ישובה על המיטה, התקשר אביה ושאל אותה היכן היא ומתי היא מגיעה, שכן השניים קבעו להיפגש בתל אביב וללכת יחדיו לחנות לאיסוף התמונה. הם שוחחו בצרפתית וא' אמרה לאביה שהיא בדרך עם חברים וכי תעדכן אותו מאוחר יותר בנוגע לפגישתם. היא תרגמה במקביל למערער את תוכן השיחה. בהמשך לכך אכלו היא והמערער ממתק. המערער הציע לה לעצום את עיניה, ואז התיישב לצדה, רכן לעברה, היא התקרבה והוא נישק אותה, הם פקחו עיניים והתבוננו זה בזו, ובהמשך לכך הניח את ידו על חזהּ. 
א' עצרה ויזמה עם המערער שיחה, שבה שיתפה אותו בכך שהיא לא רוצה "לעשות משהו מיני" כי אין לה ניסיון מיני. עוד אמרה כי היא אינה מעוניינת לקיים יחסי מין, וכי חשוב לה קודם להכיר את האדם. המערער אמר לה שהוא מבין את דבריה, ועל אף הקושי הנובע מתנאי יציאותיו הביתה בשירות הצבאי הוא מוכן לנסות לפתח עימה קשר זוגי. הם הסכימו באותה נקודת זמן שהם מוכנים לנסות "התחייבות לזוגיות". 
לאחר השיחה, המערער שב ונשק לנפגעת, השכיב אותה על המיטה, נשכב מעליה וניסה לפתוח את כפתורי חולצתה. היא הניחה יד על חזהּ, ואז ניסה שוב והפעם פתח את הכפתורים, ולאחר מכן הרים את חולצתה וחזייתה אל מעל קו החזה, כך ששדיה היו חשופים. הוא נגע בחזה שלה והיא בתגובה אמרה לו "I can't". הוא החמיא לה שהיא "hot" ו- "sexy", קירב את פיו ו"מצץ" את שדיה. היא חשה חולשה בכל הגוף. הוא המשיך לנשק אותה וירד לאזור הבטן. בעת שנישק אותה בבטנה, התקשר אביה בשנית ושאל אותה בדאגה היכן היא. א' אמרה לאביה שהיא עדיין עם חברים ותגיע יותר מאוחר הביתה. תוך כדי השיחה בצרפתית, תרגמה למערער את תוכן השיחה לעברית. 
מכאן הניח המערער את ידו על איבר מינה של א' מעל לבגדיה, נישק אותה שוב וניסה להחדיר את ידו מתחת למכנסיה דרך הכפתורים, ללא הצלחה. אז, הניח את ידו על החגורה, ניסה לפתוח אותה ולא הצליח. הוא המשיך לנשק אותה, ניסה שוב והוריד את מכנסיה. א' חשה את גופה משותק, שילבה את רגליה וסגרה אותן, והוא הציב את ברכו בין רגליה ופתח אותן. אז, הוריד את תחתוניה, והיא אמרה לו שוב "I can't". המערער אמר שהוא "רוצה לעשות לה טוב" והחדיר את אצבעו לתוך איבר מינה למשך כמה שניות. היא אמרה לו שהדבר מכאיב לה והוא הפסיק, אך החדיר בשנית אצבע עד שאמרה לו שוב שזה כואב. המערער הוציא את אצבעו, ירד על ברכיו ונגע עם לשונו באיבר מינה. 
לאורך האירוע, א' הייתה מופתעת, קפואה והרגישה חלשה. היא אמרה למערער לפחות ארבע פעמים "I can't". מתוך הבנה של המערער כי לא יקיימו יחסי מין מלאים הוא נותר בבגדיו. לאורך האירוע הוא אמר "שהוא רוצה שיהיה לה כיף", וכן "רוצה שיהיה לה טוב" ושאל "it's okay". לאחר מכן, נשכב לימינה, התבונן בה, שאל אותה אם היא "יודעת לעשות משהו ספציפי אחר", והוציא את איבר המין שלו. בתגובה, אמרה לו א' שהיא מפחדת, היא לא יודעת והיא לא רוצה. הוא השיב לה "it's okay", "I'll teach you". אז, לקח את ידה השמאלית, הניח אותה על איבר המין שלו, שאל "איך זה מרגיש?" והיא השיבה "אני לא יודעת". המערער אמר לה לגעת, אך היא הורידה את היד. לאחר שאביה התקשר שוב, היא אמרה לו שהיא בדרך חזרה ולמערער אמרה שהיא חייבת ללכת, כי אינה נוהגת לחזור הביתה כל כך מאוחר. הוא השיב לה שכדאי שתלך כי אביה דואג לה. לאחר שהתלבשה וכל אחד מהם הלך לשירותים, נישק אותה המערער והם שוב שוחחו על רצונם לנסות קשר זוגי.
22. בית הדין קמא התייחס ליסוד העובדתי של עבירת האינוס, הפנה לפסיקה הקובעת כי נגיעה בתוך השפתיים החיצוניות של איבר המין עולה כדי בעילה, אף אם האצבע לא הוחדרה לנרתיק, והוסיף כי לאור האמון שנתן בעדותה של הנפגעת באשר לאופי המגע הפיזי של המערער ולתחושת הכאב שהיא חשה, אין צורך להעמיק בשאלה האם החדירה הייתה מעבר לשפתיים החיצוניות או הפנימיות, מה גם שהנפגעת הייתה חסרת ניסיון מיני ולכן קשה להניח שיכולה הייתה למסור תיאור אנטומי מדויק כאמור. על כן נקבע, כי תיאוריה הברורים והאותנטיים לגבי מגע האצבעות, שחדרו פעמיים, ולו במעט, לאיבר מינה, באופן שהסב לה כאב, ממלאים את היסוד העובדתי של המונח "חדירה".
אשר לרכיב ההסכמה, ציין בית הדין קמא כי אף אם מדובר בנשיקה מרצון, הרי שאין בנשיקה זו כשלעצמה לאותת על הסכמה למעשים מיניים אחרים. הודגש, כי זכותה של כל אישה לשנות דעתה, אף במהלך האקט המיני, או להסכים למעשים מסוימים ולדחות אחרים. המערער המשיך במגע, חרף דבריה של הנפגעת, שאותם קיבל לכאורה, כי היא לא רוצה ביחסי מין ללא מערכת יחסים זוגית מחייבת. בשים לב לתוכן השיחה, נדרש המערער ל"שינוי לבבות חיובי", כלומר היה עליו לוודא את הסכמתה, לפני שעשה כל אחד מהמעשים האמורים, שהיו בבחינת עליית מדרגה נוספת באופי המגע. 
הובהר, כי המערער התקדם בקצב שלא הותאם להיעדר ניסיונה המיני של הנפגעת, לא הותאם להיכרותם הקצרה ולדבריה הנזכרים, שלפיהם היא מעוניינת במגע מיני בתוך קשר זוגי. מעשיו אף לא תאמו את הקיפאון וההלם שאחזו בה ככל שהתקדם המגע המיני. בפרק זמן קצר כל כך, נישק אותה, הפשיט אותה, נגע בחזהּ בידיו, נישק את חזהּ בפיו ומצץ את שדיה, החדיר את אצבעותיו לאיבר מינה ונגע בו בלשונו, וגם חשף את איבר מינו ולקח את ידה כדי שתיגע בו. גרסתו הכבושה, כאילו שאל לפני כל שלב ושלב "האם זה בסדר", והיא השיבה בחיוב - לא זכתה לאמון בית הדין קמא, כאמור. לפיכך, קבע בית הדין קמא כי די בביטויי אי ההסכמה הנוספים של א' באירוע, שכללו: (א) הנחת יד על חולצתה באזור חזהּ, כשהמערער ניסה לפתוח את החולצה; (ב) האמירה החוזרת "אני לא יכולה" לאורך האירוע; (ג) סגירת רגליה, שאותן פתח באמצעות רגלו; ו-(ד) האמירה כי החדרת האצבעות כואבת לה - כדי לבסס את יסוד אי ההסכמה. 
23. מכאן, הפנה בית הדין המחוזי לדיון בשאלת היסוד הנפשי של המערער והכריע כי התגבשה אצלו המודעות לאי הסכמה. הוזכרו שורת הביטויים, שצוינו למעלה, לאי הסכמתה של הנפגעת למעשים והובהר כי די בהם כדי להצביע על מודעות המערער לאי ההסכמה, ולפחות על עצימת עיניו בקשר לכך. נסקרו שורה של אינדיקציות לחשד הסובייקטיבי שהתגבש בקרבו של המערער: ראשית, בתוכן גרסתו הראשונה במצ"ח, שהתייחסה לנשיקה ומגע בחזה בלבד, והרחיקה אותו כליל מן המעשים הנטענים. שנית, אמירותיו של המערער לנפגעת כי הוא "רוצה שיהיה לה כיף" וכן "רוצה שיהיה לה טוב", מבלי לתת את הדעת לביטויי אי נוחות מפורשים במילים ובשפת גוף, מצביעות על חשד סובייקטיבי, שמא היא לא מעוניינת במגע, לצד תקווה שתוך כדי המגע היא תתרצה ותהנה. שלישית, עדותו בבית הדין, שלפיה הבין כי עליו להיות זהיר, כיוון שידע שהנפגעת נעדרת כל ניסיון מיני, מצביעה על מודעותו או לכל הפחות עצימת עיניו לכך, שהיעדר ניסיון מחייב לוודא הסכמה, שלא ניתנה. ורביעית, החשד נלמד גם מתוך ההודעה ששלח המערער לנפגעת לאחר האירוע, בה התנצל אם זה היה "יותר מידי". הודעה זו מעידה על מודעות או לכל הפחות חשד שהמגע לא היה מותאם ולא היה מוסכם. נקבע, כי ההסברים השונים שניפק המערער להודעה זו: בחקירתו במצ"ח - כי אולי זה היה "קצת יותר מדי בשבילה", על אף שזה נעשה בהסכמה, ובעדותו בבית הדין - כי ביקש לברר איך היא מרגישה כיוון שידע שהיא בתולה והפסיק כשאמרה בסוף האירוע שזה יותר מדי - לא עוררו אמון, משום שהם פתלתלים ונעדרי כל הגיון. ועוד הובהר, כי אף אם הנפגעת לא אמרה בקול רם את אמירותיה "I can't", אין בכך כדי לשנות מכך שהמערער התעלם מדבריה.
24. בית הדין אף דחה את טענות ההגנה, כי מדבריה של הנפגעת לאביה בשיחתם הטלפונית בעת האירוע, לפיהם היא "עם חברים", תשוב מאוחר יותר וה"כל בסדר", יכול היה המערער להבין שהיא מסכימה למגעים. את התשובה לכך מצא בית הדין בביטויי אי ההסכמה המפורטים לעיל, תוך כדי המעשים, ואף בשיחה שקיימה הנפגעת עם המערער בפתח האירוע, שאמורה הייתה להוות "תמרור עצור" שאחריו כל מגע חייב הסכמה פוזיטיבית. 
בהמשך לכך, נדחתה טענתו של המערער לטעות במצב דברים, תוך שהובהר כי מי שחלה לגביו דוקטרינת עצימת העיניים, דהיינו מי שחשד שהנפגעת איננה מסכימה אך עצם עיניו לנוכח החשד האמור והמשיך במעשיו, לא יכול לחסות בצילו של סייע טעות במצב הדברים (ע"פ 115/00 טייב נ' מדינת ישראל, נ"ד(3) 289, 307 (2000)). הובהר, כי העובדה שהנפגעת הודתה בחקירתה הנגדית שייתכן כי המערער לא הבין אותה, ואמרה כי היא לא הצליחה להבהיר עצמה כמו שצריך, איננה משנה ממסקנה זו. צוין, כי התרשמות הנפגעת ממצבו הנפשי של המערער אינה יכולה להוות תחליף להתרשמות בית הדין, שהוא המוסמך לקבוע את התשתית העובדתית ואת הממצאים המשפטיים, על סמך התרשמותו מהעדים (ע/29/15 רב"ט בר נ' התובע הצבאי הראשי, בפסקה 53 (2015)). לצד זאת, ניצבו כאמור תשובות אחרות של הנפגעת בעדותה, בנוגע לביטויי אי ההסכמה שלה במהלך האירוע. לסיכום האמור, הובהר כי התוצאה היא שהתגבשו היסוד העובדתי והנפשי לעבירת האינוס.
25. בכל הנוגע לעבירה של מעשה מגונה בכוח, קבע בית הדין, כי ביטויי הכוח שפורטו בכתב האישום לא מצאו ביטוי מובהק בעדותה של נפגעת העבירה. כך באשר לטענה כי המערער אחז בידה כדי לפתוח את חגורתה, העידה כי היא אינה זוכרת אם הוא החזיק לה את היד אם לאו. נקבע כי ספק אם תיאור המעשה של דחיפת ברכו של המערער בין רגליה של הנפגעת כדי לפתוח אותן, מגבש את אלמנט הכוח הדרוש לצורך הרשעה בעבירה זו, ומכל מקום זהו ביטוי מובהק למעשה שנעשה כפעולת הכנה לשלב החדרת האצבעות, אשר נבלעה בתוך מעשה האינוס. לפיכך הורה בית הדין קמא על זיכויו של המערער מעבירה זו. נבהיר, כי התביעה לא ערערה על זיכוי זה. 
26. אשר לעבירת המעשה המגונה, נקבע כי היא עומדת בפני עצמה, על אף העבירה הנוספת באירוע, של מעשה האינוס. הובהר, כי כל אחד מן המעשים שביצע המערער בנפגעת, לפי ממצאי העובדה, לוו בפגיעה קשה ונפרדת בה, שזהו לה המגע המיני הראשון. המדובר כאמור בנגיעה בחזה מעל הבגדים לפני השיחה בין השניים; הפשטתה מן החולצה והחזייה, המגע בחזהּ ומציצת שדיה החשופים ובהמשך לכך הנשיקות בפלג גופה העליון; ביצוע המין האוראלי; חשיפת איבר המין של המערער והמגע הכפוי של ידה באיבר מינו. נקבע, כי "כאשר מדובר בשרשרת של מעשים נפרדים, שאינם מתמזגים זה בזה ואשר חומרה רבה דבקה בכל אחד מהם, אין מניעה להרשיע את הנאשם בעבירה שונה בגין כל אחד מהמעשים אותם ביצע" (ע"פ 889/15 מהרט נ' מדינת ישראל, בפסקה 7 (15.5.2016)). הובהר, כי כל אחד מן המעשים עומד בפני עצמו, תוך פגיעה הולכת ומסלימה בגופה של נפגעת העבירה, הפקעת השליטה שלה על גופה ועל הנעשה בו, על הפגיעה הכרוכה בכך בכבודה ובצנעתה. המעשים נעשו במובחן ממעשה האינוס, המגלם גם פלישה בלתי מורשית לגופה. הובהר כי מעשים אלו עומדים ביסוד העובדתי של העבירה, כיוון שנעשו "לשם גירוי, סיפוק או ביזוי מיניים" וכי אי הסכמתה של הנפגעת הובעה גם ביחס אליהם. בית הדין סייג את הנשיקה בפתח האירוע, שלגביה קם ספק ביחס למודעותו לאי הסכמתה. 
27. נוכח האמור, הורשע המערער בפרטי האישום הראשון והשלישי בכתב האישום וזוכה מפרט האישום השני.
ערעור ההגנה על הכרעת הדין 
28. חלק ניכר מערעורה של ההגנה עסק בקביעות המהימנות של בית הדין קמא, ובעיקר בהערכת מהימנותם של נפגעת העבירה והמערער. תחילה נטען, כי התכתבויות בין השניים אותרו במכשיר הטלפון הנייד של המערער, לאחר שנפגעת העבירה מחקה אותן, במועד שאינו ידוע, מהמכשיר שברשותה. לפי הטענה, לא נקבע בהכרעת הדין ממצא ראייתי בנושא ההתכתבויות ומחיקתן, על אף שיש לייחס להן משקל רב, בהיותן "רס-גסטה". נטען, כי ההתכתבויות והסבריה של הנפגעת לתוכנן, תומכים בכך שהמעשים המיניים התקיימו בהסכמתה, ושהיא יצאה מביתו של המערער בתחושה שהקשר ביניהם הולך להתפתח למערכת יחסים עמוקה ורצינית. לצד זאת, ביקשה ההגנה לדחות את טענת הנפגעת כי מחקה את ההתכתבויות נוכח הטראומה שסבלה מהאירוע. ועוד הוטעם בהקשר זה, כי בהודעה ששלח המערער אל הנפגעת, מיד לאחר האירוע, אין הודאה בכך שביצע בה עבירות מין ללא רצונה.
בהמשך לכך, הפנתה ההגנה לקביעות בית הדין המחוזי כי גרסתו של המערער זכתה לחיזוקים רבים וטענה כי העימות שהתקיים בין השניים מבסס ומחזק את גרסתו. בהתאם נטען, כי יש לדחות את הקביעה שלא ניתן לתת אמון בעדותו של המערער. 
29. לשיטת ההגנה, יש לקבוע שההלכות הנוגעות להערכת מהימנותם של נפגעי עבירה אינן חלות כשעוסקים ב"אינוס היכרות" (Date rape), משום שעוצמת הפגיעה בקורבן אינה דומה למקרי אינוס אחרים והתסמונת הפוסט טראומטית אינה חלה באותו אופן באירועים של אינוס היכרות.
30. טענות אחרות של ההגנה, עסקו בשאלת ההסכמה, בחדירה ובעדויות לגבי מצבה הנפשי של הנפגעת. הטענה הראשונה היא שהתשתית הראייתית שהונחה, ובפרט עדות נפגעת העבירה, מבססת את קיומה של הסכמה - ומכל מקום, היא מבססת את טענת המערער כי לא היה מודע לאי הסכמה כאמור, או טעה בעניין זה, מבלי לעצום את עיניו לאפשרות זו. הטענה השנייה, עסקה בסוגיית החדירה; ההגנה הפנתה לאמירות שונות של הנפגעת, בפני חבריה ואביה, לפיהן אינה בטוחה אם הייתה חדירה, וטענה כי מדובר ב"ניסיון חדירה" בלבד. בהקשר זה, נטען כי בית הדין התייחס באופן שאינו ממצה לאמירותיה של הנפגעת למכריה, כי לא הייתה חדירה. הטענה השלישית, תקפה את החלטת בית הדין המחוזי להתיר את שמיעת עדויותיהם של מכריה של הנפגעת, על אף שמדובר ב"עדות שמיעה" לגבי האירוע עצמו. נטען גם שהעדים לא הוסיפו דבר לגבי מצבה הנפשי של הנפגעת. 
31. ההגנה הוסיפה וקבלה על מחדלי החקירה; כאן, הודגשה בעיקר העובדה שהחוקרים לא ביררו את המועד שבו מחקה הנפגעת את ההודעות בין השניים, ואת אי-מציאת התלונה שהגישה הנפגעת במשטרת ישראל. נטען, כי אין לדעת מה כללה אותה הודעה משטרתית, וכי המחדל של אובדנה מחייב, כשלעצמו, את זיכויו של המערער. ההגנה עתרה, אפוא, לזיכויו של המערער מכלל המיוחס לו - ולכל הפחות, מעבירת האינוס.

תשובת התביעה
32. התביעה פתחה את טיעוניה, בכך שאין זה מסוג המקרים שמחייבים את התערבותה של ערכאת הערעור. היא הפנתה להכרעת הדין המנומקת ולניתוח הראייתי המבוסס על התרשמותו הבלתי אמצעית של בית הדין המחוזי, והדגישה את ממצאי המהימנות שנקבעו בנוגע לנפגעת העבירה מהצד האחד, ואת שקרי המערער מנגד. התביעה טענה, כי הגעתה של הנפגעת לביתו של המערער אינה מבססת הסכמה לקיום יחסי מין וכי הפסיקה הכירה בכך שהמשך הקשר בין הנפגעת למערער לאחר האירוע אינו גורע ממהימנות התלונה. התביעה ציינה, כי בית הדין קמא התייחס באופן מפורט להתכתבות בין השניים וקבע לגביה ממצאים ראייתיים, תוך שדן בחוויית ה"עיבוד" המאוחרת של נפגעת העבירה. הודגש, כי דווקא הודעת ההתנצלות ששלח המערער לנפגעת מעלה סימני שאלה, מדוע אחרי אקט מוסכם-לכאורה התעוררו בליבו ייסורי מצפון. זאת ועוד, גרסאותיו ביחס לגרעין האירוע, הנגיעות בנפגעת וביטויי ההסכמה הנטענים - היו כולן מתפתחות וכבושות. אשר לטענות למחדלי חקירה, ביקשה התביעה לחדד, כי כעולה מעדותה של נפגעת העבירה בבית הדין, שיחתה עם השוטרת במשטרת ישראל כלל לא תועדה. הנושא נבדק בשנית ואכן לא נמצא תיעוד כלשהו לשיחה, כך שחוקרי מצ"ח לא יכולים היו להחרימו ולצרפו לתיק החקירה.

דיון והכרעה
33. [bookmark: _Hlk107925018]טענות ההגנה בכתב ובעל פה התמקדו בקביעות המהימנות ובממצאיו של בית הדין הצבאי המחוזי, אשר ביכרו את גרסת נפגעת העבירה על פני גרסת המערער. ואולם, כידוע, ערכאת הערעור תיטה שלא להתערב בממצאי עובדה ומהימנות שנקבעו על ידי הערכאה הדיונית, אשר התרשמה באופן ישיר ובלתי אמצעי מהעדים שהעידו בפניה ומהראיות שהוגשו לה (ע"פ 8507/18 פלוני נ' מדינת ישראל, בפסקה 48 (9.9.2020)). כפי שנפסק, אין תחליף לאותה קליטה חושית של השופט הרואה את העדים וער לכל הניואנסים בדבריהם. בשל יתרונה המובנה והידוע של הערכאה הדיונית להתרשם מן העדים ומדבריהם מכלי ראשון, על יסוד המכלול, מראה עיניים ומשמע אוזניים, לעומת ערכאת הערעור אשר ניזונה מן הכתובים בלבד (עפה"ג 24996-04-25 פלוני נ' מדינת ישראל, פסקה 15 והאסמכתאות שם (31.8.2025); ע"פ 8641/12 סעד נ' מדינת ישראל, פ"ד סו(2) 772, 783 (2013)).
34. הדברים נכונים ביתר שאת, כאשר מדובר בהערכת מהימנות של עדויות בעבירות מין (ע"פ 6681/23 מדינת ישראל נ' הייב (10.11.2024); להלן: "פרשת הייב"), ע"פ 9109-01-25 רב"ט אסייג נ' התובע הצבאי הראשי, פסקה 32 (2025)). לצד הקושי "הרגיל" בהערכת עדויות ובקביעת ממצאים שבעובדה, שהם חלק בלתי נפרד מכל הליך פלילי, עבירות המין תופסות מקום מיוחד בשל אופי העבירה שבה "רב הנסתר על הנגלה, ואך השניים המעורבים בפרשה יודעים את שאירע לאמיתו" (ע"פ 5582/09 פלוני נ' מדינת ישראל, פסקה 83 (20.10.2010)). במקרים אלה, התפתחו בפסיקה כללים ייחודיים, פרי ידע מקצועי וניסיון נצבר של שנים רבות של העוסקים והמטפלים בנפגעי עבירות מין, המביאים בחשבון את הקושי המובנה במתן עדות פתוחה ושלמה מעצם טיבו של הנושא הטראומטי והאינטימי ומתוך הבנה של מורכבות הסיטואציה העובדתית והרגשית שבה מצוי קורבן העבירה (ע"פ 6986/13 אוחיון נ' מדינת ישראל, בפסקה 31 (25.6.2015)).
35. לפי כללים אלה, בית הדין אינו "מדקדק" בסתירות ובאי דיוקים ומסתפק בגרעין האמת ואף בגרעין הקשה של האירועים ובוחן, אם התמונה הכוללת, המתקבלת מן העדות ומן החיזוקים לה, מייצרת מקשה אמינה, המאפשרת מסקנה בדבר אשמת הנאשם מעבר לכל ספק סביר (ע/25/16 רב"ט מיכלשוילי נ' התצ"ר, פסקה 54 והאסמכתאות שם (2015)); כפי שנפסק, נפגעי עבירות מין "סובלים פעמים רבות מטראומות נפשיות מכבידות השולחות גרורותיהן גם על הודעותיהם במשטרה ועל עדויותיהם בבית המשפט", ולכן אין ציפייה כי נפגע ימסור עדותו כ"מכשיר לדיוק אוטומטי" (ע"פ 6643/05 מדינת ישראל נ' פלוני, פסקה 14-12, 23 (3.7.2007)). לעיתים, תתקבל גרסתו אפילו יש בה אי דיוקים, סתירות, חוסר התאמות ובלבול (ע"פ 993/00 נור נ' מדינת ישראל, פ"ד נו(6) 205, 220 (2002); ע"פ 5582/09 פלוני הנ"ל, פסקה 91-82). התנהגותו של הנפגע, במהלך אירוע הפגיעה או לאחריו, לא תישפט בכלים של סבירות ורציונאליות (ע"פ 6375/02 בבקוב נ' מדינת ישראל, פ"ד נח(2) 419, 429 (2004); בית הדין לא נותן משקל, או נותן משקל מופחת, להתפתחות בגרסת הנפגע, לשיהוי ולכבישת העדות, שכן חשיפה הדרגתית של ההתרחשות היא דפוס מוכר אצל נפגעי עבירות מין (ע"פ 5808/14 פלוני נ' מדינת ישראל, בפסקה 11 (7.10.2015)).
36. הגישה הנוהגת משלבת בין שני היבטים: זהירות יתרה באשר להתערבות בממצאי עובדה בעבירות מין, לצד ביקורת קפדנית על מסקנותיה של הערכאה הדיונית - "לוודא כי לא נפלו פגמים מהותיים בהערכת מהימנותם של העדים וכי מסקנות בית המשפט מבוססות על אדנים איתנים; וכן להבטיח כי הערכאה הדיונית לא התעלמה מראיות רלוונטיות שעשויות להשפיע על תוצאת ההליך" (עפה"ג 24996-04-25 פלוני נ' מדינת ישראל, פסקה 16 (31.8.2025); פרשת הייב, פסקה 19 ופרשת פלוני, פסקה 16, ע"פ 7653/11 ידען נ' מדינת ישראל, פסקה 22 (26.7.2012)). 
37. בהתאם לכך, בחנו באופן קפדני את מסקנות הערכאה הדיונית, שנתקבלו על בסיס ממצאי העובדה והמהימנות. נבהיר כבר בפתח הדברים, כי אף לאחר בחינה זהירה זו, לא מצאנו מקום להתערב בהכרעתה של הערכאה קמא. כעת ננמק את הכרעתנו, תוך בחינת טענותיה של ההגנה אחת לאחת. 

האם מהימנותה של נפגעת עבירת מין במקרה של "אינוס היכרות" תיבחן באופן שונה?
38. ההגנה טענה כאמור, כי יש לבחון באופן שונה את מהימנותן של נפגעי עבירה ב"אינוס היכרות". ברם, זה מכבר נקבע בפסיקה, כי המבחן אינו טיב ההיכרות עם הנאשם לפני האירוע, אלא החוויה הטראומטית שחוותה הנפגעת, ובעניין זה כל מקרה נבחן לגופו (ראו גם ע/11/18 רב"ט זידאן נ' התובע הצבאי הראשי, בפסקה 41 (2018)): 

	"ודוקו: נתונים אמפיריים מלמדים כי בימינו חלק ניכר ממקרי האונס אינם באים בגדר "האונס הפרדיגמטי", אונס המכונה לעתים "אונס חדר המדרגות", שבו מתנפל תוקף על קורבן זר לו ואונס אותו תוך הפעלת אלימות ואכזריות. מקרי אונס רבים מתבצעים דווקא בין מכרים (Date Rape) ובתי המשפט מתמודדים עם מקרים מעין אלה באופן תדיר... בית משפט זה אף דחה במפורש את ההבחנה האפריורית בין מקרי אונס על בסיס היכרות או זרוּת בין התוקף לבין הקורבן (עניין קצב, פסקאות 156-155; ע"פ 5949/13 שרחה נ' מדינת ישראל, פסקה 37 (17.3.2014)".
(ע"פ 1933/14 פלוני נ' מדינת ישראל, פסקה 25 (11.2.2015)).

עדותה של נפגעת העבירה
39.  מקובלת עלינו קביעתו של בית הדין המחוזי, כי בכל הנוגע לגרעין הקשה של התלונה, עדותה של א' הייתה יציבה, עקבית ומדודה. היא זכתה למשקל פנימי גבוה ולתימוכין חיצוניים משמעותיים. בית הדין המחוזי לא התעלם מן הקשיים בעדותה והתמודד איתם, אך קבע כאמור, ש"תיאור האירוע שנשמע מפיה של א' בחקירתה הראשית, הותיר באורח בלתי אמצעי, רושם אמין" (ההדגשה במקור). נבחן תחילה את טענות ההגנה בנוגע למשקלה הפנימי של עדותה. 
40. ההגנה טענה כי בית הדין המחוזי לא קבע ממצא ראייתי בנוגע להתכתבויות בין השניים וכי גם לאחר האירוע, במשך אותו השבוע, נפגעת העבירה ביקשה את קרבתו של המערער, יזמה מפגשים עמו ואף הניחה את ראשה עליו בנסיעה משותפת. אלא שבית הדין אכן קבע, כי ניכר שהנפגעת גילתה עניין במערער והיו ביניהם תכתובות ביוזמתה, ששיקפו רצון הדדי להעמקת ההיכרות, נוכח תחושת המחויבות כלפיו.
41. הפסיקה קבעה בהקשר זה, כי התנהגות "רגילה" של נפגעת לאחר האירוע, היא התנהגות אופיינית ומוכרת בקרב נפגעי עבירות מין, והיא אינה מלמדת על מה שהתחולל בנפשה פנימה (ע"פ 3273/09 פלוני נ' מדינת ישראל, פסקה כ"ד (30.12.2010); ע"פ 9657/05 פלוני נ' מדינת ישראל, פסקה 13 (9.3.2009)); וכן כי "ניסיון החיים מלמד כי קורבן עבירה עשוי להמשיך לחיות במחיצת הפוגע בו, מבלי להפגין כלפיו סימני איבה, אם לא למעלה מכך" (ראו למשל ע"פ 5582/09 פלוני נ' מדינת ישראל, פסקה 87 (20.10.2010)). עוד נפסק, כי יש להתחשב ב"נסיבות שיש בהן כדי להביא את המתלוננת להסתיר את פגיעתה" וכן כי "מטבע הדברים, עשוי לקחת זמן מה עד שנפגעת עבירות מין מפנימה את היקף הפגיעה שחוותה, וכך גם עד שיהיה ביטוי חיצוני של פגיעה זו. ממילא, כבר נקבע, כי אין דפוס התנהגות קבוע ויחיד לנפגעות עבירות מין" (ע"פ 6038/21 פלוני נ' מדינת ישראל, בפסקה 72 והאסמכתאות שם (5.1.2023)). 
42. כך למשל, לגבי נפגעת שגילתה במערער עניין אישי והתכתבה עמו לפני ואחרי אירוע אונס ברוטלי, תוך שפנתה אליו בכינויי חיבה, הובהר בפסיקה כי "'הדחקת' האירוע הטראומטי וחוויותיו, נודעת כתגובה ידועה ומוכרת אצל קורבנות עבירות מין" והתקבל הסברה של הנפגעת שם כי הדחיקה את אשר חוותה (ע"פ 2013/19 מנחם נ' מדינת ישראל, פסקה 50 (13.8.2020)). באותו מקרה, בדומה לענייננו, הכחיש תחילה המערער כי הנפגעת נכנסה לביתו ואישר זאת רק לאחר שהוצגו בפניו ההתכתבויות ביניהם. במקרה אחר, שבו המתלוננת פרסמה פוסטים ברשתות החברתיות שבהן היא נראתה מחייכת ואף יצאה לבלות עם אחותה וחבריה למחרת האירוע, נקבע כי אין בכך כדי להפריך את טענתה כי עברה אונס טראומטי, תוך שהתקבלו הסבריה כי "לפרק זמן מסוים הייתה בנתק מהאירוע הקשה" (ע"פ 6819/20 עמר נ' מדינת ישראל, פסקה 12 (9.12.2021)). גם כאשר חלף זמן רב עד לגילויו החיצוני של הזעזוע הנפשי אצל הקורבן, כאשר ניתן לכך הסבר סביר, יכולה העדות על הגילוי החיצוני לשמש סיוע (ע"פ 1121/96 פלוני נ' מדינת ישראל, פ"ד נ(3) 353, בעמ' 361 (1996)).
43.  ומכאן, לנסיבות שבפנינו. בשים לב לכך, שהמערער והנפגעת החליטו עובר לאירוע, במשותף, לנסות לקיים מערכת יחסים, הרי שהסברה של נפגעת העבירה, כי חשה מחויבות כלפי המערער וביקשה להמשיך לנסות לקיים עימו מערכת יחסים זוגית, הוא מתקבל על הדעת. על רקע זה, ובשים לב לכך שהייתה חסרת ניסיון מיני וציינה זאת בפני המערער, ניתן להבין הן את הדחקת ועיבוד האירוע הטראומטי שחוותה, עד לשיחה עם אביה; והן את החלטתה למחוק ממכשיר הטלפון הנייד שלה את ההתכתבות עם המערער, לאחר ששלח לה "הודעת פרידה", ובשל התחושות הקשות שחוותה בעקבות הפגיעה המינית. נזכיר, כי "אין לצפות מנפגעות עבירות מין לדפוס תגובה אחיד, וכי התנהגויות אשר עשויות להיראות לכאורה כבלתי מתיישבות עם תחושת פחד, מצוקה או פגיעה אינן שוללות את עצם קיומה של הפגיעה" (עפה"ג 72682-12-25 פלוני נ' מדינת ישראל, פסקה 31 (18.6.2026)). 
44. אין לכחד, כי גרסתה של נפגעת, כי לא תכננה ללכת אל ביתו של המערער, התפתחה ולא התיישבה עם הראיות האחרות שנאספו בתיק, ובהן ההתכתבות בינה לבין המערער ועדותו של האב. הנפגעת אף אישרה בחקירתה הנגדית כי המערער הזמין אותה מראש לביתו. עם זאת, מקובלת עלינו קביעת בית הדין המחוזי, כי הצנעת הקשר עם המערער לפני האירוע והגעתה לביתו, אכן קשורה בטבורה לתחושת האשם שאחזה בה לאחר האירוע, זאת בפרט על רקע הביקורת על התנהגותה שהשמיעו באוזניה אביה וחברתה מורל. הדברים מתיישבים עם ניסיונה "להדחיק" את האירוע.
הפסיקה קובעת כי במקרים מסוימים, רשאי בית המשפט לקבוע ממצאים עובדתיים על יסוד גרסתו של קורבן לתקיפה מינית, חרף שקרים ואי אמירת אמת מצידו (ע"פ 9109-01-25 רב"ט אסייג הנ"ל, פסקה 34 (2025) והאסמכתאות שם; ע"פ 30/15 פלוני נ' מדינת ישראל, פסקה 51 (20.4.2016)). ועוד נפסק בעניין זה כי "כידוע, כאשר מדובר בעדויות בכלל ובעדויות של קורבנות של עבירות מין בפרט, גם סתירות מסוימות בתיאור המקרה, אינן מביאות בהכרח לזיכויו של הנאשם. זאת, כל עוד ליבת העדות וליבת סיפור המעשה נותרו קוהרנטיים ועקביים" (ראו עפה"ג 72682-12-25 פלוני הנ"ל בפסקה 20 (18.6.2026); ע"פ 27294-02-26, 27313-02-26 רב"ט בן דוד נ' התובע הצבאי הראשי, פסקאות 53-52 (2026)).
45. ואכן, ליבת גרסתה של נפגעת העבירה לא נפגמה. גרסתה בנוגע לאופן המגע הפיזי וסדר התרחשותו נותרה עקבית ושלמה: הנשיקה, הפשטתה מבגדיה, החדרת האצבעות לאיבר מינה בשתי הזדמנויות, המין האוראלי שביצע בה המערער, המגע הכפוי באיבר מינו, תחושותיה וגילויי אי ההסכמה. הגרסה הראשונית מפורטת באופן חלקי בלבד בעמוד שהוגש מתוך הודעתה במצ"ח. יובהר, כי ההגנה לא ביקשה להגיש את הודעותיה במצ"ח ומכאן שלא חלקה על כך שבהמשך חקירתה, הלינה הנפגעת גם על החדרת האצבעות. צפיה בעימות עם המערער, שהוגש כראיה, אכן מלמדת כי הנפגעת עמדה על גרסתה זו, אף נוכח טענותיו של המערער. כך, מסרה שם, בנוגע למעשה החדירה: "כשהורדת את המכנסיים שלי ואז את התחתונים שלי... זה היה קודם. לפני זה את[ה] נכנסת עם האצבעות שלך, אמרתי לך להפסיק ואז אתה נכנסת עם הלשון". כשהמערער שואל אם בסופו של דבר הפסיק, הנפגעת מאשרת זאת ומשיבה שהפסיק משום שאמרה לו שהיא לא יכולה וש"היא לא רצתה את זה". ועוד הבהירה שם, כי גופה כאב והסבירה: "אני לא יכולתי לסבול את הכאב. כן, אני בתולה ואני לא אתן שייכנסו לתוכי אז כן, אני הרגשתי שמשהו נכנס כי זה כאב לי". גם לנוכח טענתו החוזרת של המערער כי לא החדיר את אצבעותיו, התעקשה הנפגעת כי עשה זאת, וכי חשה בכאב וכי אמרה לו זאת מספר פעמים (קובץ 3, עמ' 1-2). על גרסה זו חזרה הנפגעת בעדותה בבית הדין בחקירה הראשית ובחקירה הנגדית. 
46. עדותה של נפגעת העבירה הייתה מדודה ורוויה בפרטים, היא מסרה את הדברים באופן אותנטי כפי שהתרחשו ולא נמנעה מלמסור פרטים שאינם נוחים עבורה, כגון המשך הקשר עם המערער באותו השבוע, אישור דבריו של המערער במהלך האירוע, "שהוא רוצה לעשות לה טוב", ואישורה כי לא ידעה לאיזה עומק חדר עם אצבעותיו. הנפגעת תיארה את ליבת האירוע בפשטות, מבלי להשחיר את פניו של המערער ומבלי "לנפח" את האירוע מעבר למידותיו (ראו ע"פ 54/11 אפנג'ר נ' מדינת ישראל, בפסקה 29 (7.3.2012); ע"פ 1139/23 פלוני נ' מדינת ישראל, פסקה 38 (13.3.2024)). בכך יש חיזוק למשקל הפנימי של עדותה. 
47.  כך למשל נקבע בפסיקה, כי העובדה שנפגעת העבירה לא טענה שהמערער החדיר את איבר מינו, אישרה כי הוא הפסיק כאשר ביקשה זאת ממנו וסיפרה שהוא הציע שתתקשר לאימה, מוסיפה לעדותה "מימד נוסף של אמינות" (ע"פ 814/12 מדינת ישראל נ' סויסה, פסקה 49 (25.10.2012)). ועוד נקבע, כי "בכך שלא ניסתה להגזים או לייפות את המציאות, אלא מסרה את הדברים כהווייתם יש כדי לתמוך במהימנותה" (ע"פ 61038-03-25 סג"ם (במיל') מגאנג'י נ' התובע הצבאי הראשי, בפסקה 52 וראו האסמכתאות שם (2025) וכן ע/1,3/23 רס"ן סונגו נ' התובע הצבאי הראשי, פסקה 84 (2023)).
48. נוסף על קביעותינו בנוגע למשקלה הפנימי של עדותה של הנפגעת, מצויים חיזוקים חיצוניים משמעותיים התומכים בה, ונפרטם כעת. 

החיזוקים
49. החיזוק הראשון והמרכזי נמצא בהודעת הטקסט ששלח המערער אל א', שבה הוא מתנצל אם זה היה "יותר מדי" עבורה, ומגלה בכך את תחושת האשם על מעשיו. בצדק, קבע בית הדין קמא כי מדובר ב"ראשית הודאה", שבכוחה להצטבר לראיה בסיסית קיימת ולשמש לה חיזוק ראייתי (ע/18,26/22 רס"ן קלימי נ' התובע הצבאי הראשי וערעור שכנגד, בפסקה 76 (2023)). כך למשל, נקבע כי מסרונים המלמדים על תחושת האשם מבססים ראשית הודאה לכך שהמערער פעל בניגוד לרצונה של נפגעת העבירה: "ראשית הודאה זאת היא ראיה מפלילה, שעולה כדי סיוע. ראיה זו מספקת אפוא תמיכה משמעותית ביותר לעדותה של נפגעת העבירה, שממילא אינה טעונה סיוע" (ע"פ 6111/23 פלוני נ' מדינת ישראל, פסקה 29, והאסמכתאות שם (22.2.2024)). לעניין הודעת טקסט לאחר האירוע כראשית הודאה, ראו גם ע"פ 4447/20 פלוני נ' מדינת ישראל, פסקה 24 (10.1.2022) וכן ע/14,15/13 סמל ביטון נ' התובע הצבאי הראשי, פסקה 23 (2013)).
50. חיזוק שני לעדותה של נפגעת העבירה, מצוי באישורו של המערער, כבר בחקירתו הראשונה, כי היא ניהלה עימו שיחת "תיאום ציפיות" שבה הבהירה כי טרם התנסתה מינית, וכי אין ברצונה לקיים עימו מגע מיני ("ואז אני שאלתי אותה אם היא רוצה יותר מזה והיא אמרה שבחיים היא לא עשתה יותר מזה, ושהיא לא מרגישה בנוח ואמרתי בסדר ונעצור"). לשיחה זו יש משמעות רבה לחיזוק טענתה של הנפגעת, כי לא הייתה מעוניינת במגע המיני עם המערער בפגישתם הראשונה. יש לה גם משמעות מבחינת היסוד הנפשי של המערער, אך בכך נעסוק בהמשך. גם בחקירתו השנייה, עוד בשלב שבו הכחיש את האירוע המיני, כשנשאל המערער אם שוחח עם הנפגעת על יחסי מין, השיב כי אמרה לו שהיא בתולה, "ו[כ]שהיא אמרה שזה מוקדם אמרתי אוקיי, עצרתי". כאשר נשאל המערער מתי אמרה לו שהיא בתולה התמהמה בתשובתו: "אממ.. מתי היא אמרה לי שהיא בתולה.. אממ שאלה טובה". עשר דקות לאחר מכן, ביקש להיוועץ בעורך דין והחליט לשנות את גרסתו ולהודות בקיומם של המגעים המיניים.
51. חיזוק שלישי, נמצא במצבה הנפשי של נפגעת העבירה. חברתה ענבל העידה כי האירוע הכניס את א' ללחץ, גרם לה להתקף חרדה ו"הוריד אותה עוד נפשית". חברתה הנוספת מוראל העידה, כי כאשר פגשה את א', היא נבהלה כאשר נגעה בה. עוד מסרה כי בהמשך אותו היום, כשהשתיים נסעו יחדיו ברכבת וא' סיפרה לה על האירוע, נראתה הנפגעת "מפוחדת, מורתעת, לא בנוחות כל כך". חברה אלעד העיד שמצא אותה "בוכה הרבה" ותיאר כי כאשר ראתה בחדר האוכל חיילים במדים טקטיים (דוגמת אלה שנהג ללבוש המערער), יצאה משם והתקשרה אליו בוכה. אכן, בשורה ארוכה של פסקי דין, נקבע כי "מצבו הנפשי של קורבן עבירת מין הוא ראיה אובייקטיבית, שיש בכוחה לחזק ואף לסייע לעדות שנמסרה" (ראו למשל ע/37,36/24 סרן אבו סויד נ' התובע הצבאי הראשי, פסקאות 40, 44 (2024); ע"פ 2192/23 פלוני נ' מדינת ישראל, פסקה 18 (27.6.2024)). הפסיקה אף התייחסה לכך שניתן לראות במצבה הנפשי של הנפגעת בעת הגילוי, שעה שהיא חווה מחדש את האירוע הטראומתי, כראיה לסיוע (ע"פ 1121/96 פלוני נ' מדינת ישראל, פ"ד נ(3) 353, בפסקה 8 (1996); ע"פ 27294-02-26, 27313-02-26 רב"ט בן דוד הנ"ל, פסקה 56 והאסמכתאות שם).
52. אומנם, ההגנה העלתה טענות כנגד קבילות עדויותיהם של מכריה של נפגעת העבירה, אך טענה זו יש לדחות. ראשית, יובהר כי בדיון בבית הדין המחוזי הסכימה ההגנה לשמיעת העדויות, תוך שהבהירה כי הן עדויות שמיעה שאינן מהוות "רס-גסטה", אך יש להן רלוונטיות (ראו בפרוטוקול הדיון מיום 16 באוקטובר 2025, עמ' 36, ש' 27). שנית, אף בית הדין היה ער לכך שדבריה של הנפגעת לא נמסרו לעדים בסמוך למועד האירוע והזהיר את עצמו שלא לקבל את העדויות בנוגע לתוכן האירוע, בהיותן עדות שמיעה, אלא רק בנוגע למצבה הנפשי של הנפגעת ולעצם אמירת הדברים על ידה, כחלק מבחינת העקביות של דבריה. שלישית, קיימת פסיקה הקובעת כי נוכח המאפיינים הייחודיים של נפגעות עבירות מין, "עדויות מעין אלו עשויות לשמש כראיה מסייעת לתוכן עדותו של קורבן העבירה" (ראו עפה"ג 72682-12-25 פלוני הנ"ל, פסקה 23 והאסמכתאות שם).
53. אומנם, בחינה השוואתית של גרסאות העדים, מעלה כי לחלקם סיפרה רק על חלק מההתרחשויות, ואחרים זכרו את תיאור האירוע באופן שונה מעט מהתיאור שהיא עצמה מסרה, אך אין בכך כדי לשלול את מהימנותה (עפה"ג 72682-12-25 פלוני הנ"ל, פסקה 21). אכן, בחשיפה ההדרגתית של הדברים אין כדי להביא להפחתת משקלה של עדות הנפגעת. ה"כלל הוא כי תהליך חשיפה הדרגתי של אירוע תקיפה מינית, אין בו כדי לפגוע במהימנות ובאמינות של נפגע העבירה" (ע"פ 6722/22 פלוני נ' מדינת ישראל, פסקה 32 (10.9.2023)). כך נקבע, למשל, גם לגבי אי-שיתוף אחרים בהחדרת אצבעות לאיבר המין (ע"פ 9109-01-25 רב"ט אסייג הנ"ל, פסקה 47, והאסמכתאות שם).
54. את שקרי המערער ניתן למנות כחיזוק רביעי לראיות התביעה. הפסיקה קובעת כי שקרי הנאשם יכולים להגיע כדי ראיית סיוע, כאשר מדובר בשקרים מהותיים, ברורים וחד משמעיים היורדים לשורש העניין מבלי שניתן להם הסבר מספק, והם הוכחו כשקרים באמצעות ראיה פוזיטיבית ועצמאית ומכוונים לסיכול החקירה ולהטעיית בית המשפט (ע"פ 2854/18 משה נ' מדינת ישראל, פסקה 63 (27.8.2019); ע/141/05 רב"ט אבו סבילה נ' התובע הצבאי הראשי, פסקה 33 (2006)). בפרשת משה האמורה, הוסיף בית המשפט והבהיר כי "עת עסקינן בשקר מהותי של נאשם, יש לו, לשקר - מלבד היותו ראיה המשמיטה את הבסיס מתחת לטענת ההגנה של הנאשם - תפקיד עצמאי כראיה נסיבתית מפלילה אשר מצביעה על תחושת אשם שיש לנאשם ועל ניסיונו להרחיק את עצמו ממעשה העבירה". בצד זאת, כך הובהר שם, יש לנקוט משנה זהירות במתן משקל ראייתי מתאים לשקרי הנאשם, שכן יכול "והנאשם יעלה טענה כוזבת לאו דווקא בשל כך שהוא ביצע את העבירה המיוחסת לו, אלא בשל טעמים אחרים, יהיו אלה טעמים הכרוכים בביצועה של עבירה אחרת או טעמים אישיים, אשר אינה דבקה בהם תווית עבריינית". 
55. בהתאם לאמור, ולאחר בחינה זהירה של הדברים, מצאנו כי כל התנאים המפורטים למעלה מתקיימים בענייננו. לא ניתן להתעלם מבחירתו של המערער להכחיש את המעשים המיניים באופן נחוש, בשתי אמרות נפרדות שנגבו ממנו, יום אחר יום, שבהן הוזהר בחשד לביצוע עבירת אונס, לאחר שנועץ עם באי כוחו ולאחר שהוצגה בפניו גרסת הנפגעת, ולמסור בחקירתו במצ"ח גרסה, שאחר כך הודה שהיא שקרית לחלוטין. ניסיונו להסביר את גרסתו בכך שהיה בלחץ ולא רצה לפגוע בפרטיותה של א' ולהביך אותה, אינו מתיישב עם דבריו, כבר בחקירה הראשונה, כי הוא מבין שהתלוננה כי אנס אותה (ש' 157-159). 
לאור האמור, יש לראות את שקריו של המערער בחקירתו הראשונה (ובתחילת חקירתו השנייה) במצ"ח כי כל שהתרחש היה נשיקה וחיבוק, נוכח דבריה של הנפגעת כי איננה מעוניינת לקיים עימו יחסי מין - כניסיון להרחיק את עצמו מהאירוע, וזאת בשל תחושת האשם, הנלמדת כבר מהודעת ההתנצלות ששלח אליה באותו ערב, על כך שהוא מצטער אם "זה היה יותר מדי" עבורה. אכן, "מכאן נובע כי באמצעות גרסתו הראשונה ניסה המערער להרחיק את עצמו מהמעשה המיוחס לו. שקר זה בא מפיו של המערער בתחילת הדרך. המערער ביקש להתרחק משקר זה בהמשך במהלך שהיווה 'קרב נסיגה' - דבר אשר נזקף לחובתו, ואשר אף הוא מהווה חיזוק משמעותי לעדותה של נפגעת העבירה" (ע"פ 26002-01-25 פלוני נ' מדינת ישראל, פסקה 8 (15.6.2026)).

הערכת מהימנותו של המערער
56. מעבר לשקרים שפורטו למעלה, קיימים קשיים נוספים בגרסאותיו של המערער. בחינת גרסאותיו של המערער במצ"ח בנוגע לשיחת תיאום הציפיות שיזמה הנפגעת, מעלה כי חלה בנושא זה התפתחות. באמרתו השנייה במצ"ח, עוד בשלב שמסר כי המפגש כלל רק נשיקה וחיבוק, גרסתו הייתה: "היא אמרה שבחיים היא לא עשתה יותר מזה, ושהיא לא מרגישה בנוח" וגם "היא אמרה שהיא בתולה. וכשהיא אמרה שזה מוקדם אמרתי אוקיי, עצרתי, פאקינג עצרתי וואט דה פאק?". 
לאחר ששינה את גרסתו והודה בקיום המגע המיני עם הנפגעת, סיפר כי ידע שאין לה ניסיון, משום שכשהתחבקו, אמרה לו "שהיא לא עשתה את זה בחיים", או שהיא בתולה. בגרסה זו, כבר לא סיפר כי אמרה לו בהתחלה שזה מוקדם ואז עצר, אלא טען שרק בסוף האקט כשהיא אמרה לו שזה לא נוח לה הוא הפסיק. באמרה השלישית, נשאל על כך במפורש והשיב כי הנפגעת מעולם לא אמרה שהיא לא מעוניינת לקיים יחסי מין, אלא רק שמעולם לא קיימה יחסי מין ו"שהיא רוצה יחסים רציניים ולהכיר אחד את השנייה לפני כן". כשנשאל על כך שוב בהמשך, הבהיר כי אם הייתה אומרת לו שהיא לא רוצה לקיים יחסי מין, הוא כלל לא היה מתחיל באקט המיני. 
בעדותו בבית הדין בחקירה הראשית, סיפר שלאחר הנשיקה, הנפגעת אמרה שהיא רוצה להגיד לו דבר מה, והם התרוממו משכיבה לישיבה כדי לדבר על מערכת היחסים שלהם, כלומר אישר את קיומה של שיחת תיאום הציפיות. אולם, בשונה מגרסתו הראשונה במצ"ח, מסר שהנפגעת אמרה לו רק "שמעולם לא היה לה משהו מיני עם אף אחד", ולא הוסיף כי אמרה לו שהיא גם אינה מעוניינת בכך, או שהדבר מוקדם עבורה. בעדותו, טען - לראשונה, מבלי שהדבר הופיע באמרותיו במצ"ח - כי השיב לה "שזה בסדר", "ולא נעשה שום דבר שהיא לא רוצה שנעשה". כשנשאל על כך בחקירה הנגדית, הודה כי אחרי הנשיקה אמרה לו הנפגעת "לא יותר מזה" (עמ' 155, ש' 38). הנה כי כן, על אף ניסיונו לטעון כי א' לא הציבה גבולות בתחילת האקט המיני, הודה לבסוף כי אכן מסרה לו כי אינה רוצה יותר מנשיקה. 
57. תמיהה משמעותית נוספת עולה מעדותו בחקירה הראשית, שלפיה שאל את הנפגעת תשע פעמים במהלך האקט המיני "אם זה בסדר": (1) לפתוח את הכפתור בחולצתה; (2) אם היא יכולה להוריד את שאר החולצה; (3) אם הוא יכול להוריד את חזייתה; (4) אם הוא יכול לנשק את חזהּ; (5) לפתוח את חגורתה; (6) לפתוח את כפתורי מכנסיה; (7) להוריד את מכנסיה; (8) להוריד את תחתוניה; ו-(9) לבצע בה מין אוראלי. שאלות אלו, שנועדו לדבריו לברר אם הנפגעת אכן מסכימה להתקדם באופן הדרגתי וזהיר, אינן מתיישבות עם התנצלותו בהודעת הטקסט לאחר האירוע "אם זה היה יותר מדי בשבילה". 
בחקירתו השנייה במצ"ח, לעומת זאת, מסר שהבין כי היא מסכימה להורדת חולצתה "כי היא לא אמרה שלא"; ומכל מקום, טען שם כי האקט המיני היה הדדי ומוסכם, שכן הנפגעת נישקה אותו בחזרה, גנחה ויזמה את המגע באיבר מינו, כך שלמד על הסכמתה משפת הגוף ומן היוזמה שנקטה. ואמנם, כשנשאל בחקירה הנגדית, האם יכול להיות שלא שאל את הנפגעת מספר פעמים במהלך האירוע אם היא מסכימה, מסר המערער כי "זה אפשרי", וייתכן כי גרסתו במצ"ח (בה ציין כי שאל להסכמתה רק לפני הורדת החולצה והחגורה היא הנכונה) משום שאינו זוכר. 
58. גרסתו של המערער בחקירתו הראשית, בדבר בדיקה אינטנסיבית, חוזרת ונשנית, של הסכמת הנפגעת למעשים, נשמעה אפוא לראשונה רק בעדותו בבית הדין. אין זאת אלא שמטרתה של "הגרסה המשופרת" בבית הדין הייתה, להתמודד עם סוגיית ההסכמה של הנפגעת למגע המיני, על רקע שיחת תיאום הציפיות שהנפגעת יזמה בתחילת האירוע, ושאותה אישר, לפחות בתחילת חקירתו במצ"ח. כידוע, "בשל החשד המתעורר באופן טבעי באשר לאמיתותה, ערכה ומשקלה הראייתי של גרסה כבושה מועט הוא, כל עוד אין בפי הנותן אותה הסבר משכנע לטעמים שבעטיים כבש גרסתו" (פ"ה 11401-09-25 מדינת ישראל נ' אבטה, פסקה 34 (20.4.2026)). טעמים כאלה לא נמסרו בעדותו של המערער.
59. אי ההתאמות בעדותו של המערער ליוו את גרסתו גם בנוגע לאופן שבו הוסרו בגדיה של הנפגעת ובנוגע לטיב המגע הפיזי, כמפורט בסקירת פסק הדין של בית הדין קמא, ואף בכך יש לתמוך במסקנה בדבר אי-מהימנותו. 
60. לסיכום, עדותה של הנפגעת היא בעלת משקל פנימי של ממש ולצידה חיזוקים חיצוניים משמעותיים. מנגד, גרסתו של המערער הייתה פתלתלה וכבושה, חלו בה התפתחויות, ועלו ממנה סתירות ותמיהות המקשות על מתן אמון בו. לא מצאנו, לכן, מקום להתערבות בממצאי המהימנות של בית הדין המחוזי, הן ביחס לנפגעת והן ביחס למערער. נותרו לדיון מספר טענות נוספות שהעלתה ההגנה. 

היסוד הנפשי ושאלת ההסכמה
61. בפני המערער הוצבו מספר "תמרורי אזהרה" בדבר אי הסכמתה של הנפגעת למעשים המיניים. הראשון והבולט שבהם, הוא שיחת תיאום הציפיות, שיחה שהתקיימה עוד לפני המגע המיני הכפוי. בשיחה זו, אמרה לו שהיא איננה מעוניינת ב"משהו מיני". על כך נפסק, כי מי ששומע סירוב, וממשיך במעשיו, אינו עוצם עיניו לסירוב, אלא פועל בהעדר הסכמה ביודעין (ע"פ 6671/23 פלוני נ' מדינת ישראל, בפסק דינו של כב' השופט גרוסקופף (1.9.2024); ע"פ 27294-02-26, 27313-02-26 רב"ט בן דוד הנ"ל, פסקה 47). לצד אותה שיחה עומדים גילויי אי הסכמה רבים אחרים: הנפגעת הניחה את ידה על חזהּ, כשניסה לפתוח את כפתורי חולצתה; אמרה למערער מספר פעמים לאורך האירוע "I can't"; אמרה לו "אני לא רוצה", כשהוציא את איבר מינו; שיכלה את רגליה; וכשהחדיר את אצבעותיו לאיבר מינה, אמרה שהדבר מכאיב לה, הן בפעם הראשונה שעשה זאת והן בפעם הנוספת. 
62. הנפגעת העידה באופן עקבי כי הייתה ברורה בדבריה למערער, וכי הבין כי היא מפחדת. היא חזרה על הדברים גם בעימות עם המערער: "אני אמרתי שאני פוחדת, אני לא רוצה, אז אני לא יכולה. זה מה שאני אמרתי כל הזמן". משנדחתה גרסתו הכבושה של המערער, כאילו חזר ווידא לפני כל מעשה את הסכמתה של הנפגעת, הרי שלא נותר אלא לקבוע כי היה מודע היטב לאי הסכמתה, נוכח גילויי אי ההסכמה החוזרים והברורים. הוא המשיך והתקדם בקצב שלא הותאם להיעדר ניסיונה המיני של הנפגעת, להיכרותם הקצרה, לקיפאון שאחז בה ולאמירתה בתחילת האירוע, כי היא איננה מעוניינת במגע מיני. להשלמת התמונה בנוגע למודעותו, מצטרפת הודעת הטקסט המפורשת, שכתב לנפגעת באותו היום, כי הוא מצטער אם זה היה יותר מדי (ראו ע"פ 54/11 אפנג'ר הנ"ל, בפסקאות 61-64; וכן ע"פ 2695/24 פלוני נ' מדינת ישראל, בפסקה 9 (19.2.2025)). ניסיונותיו להסביר את ההודעה אינם משכנעים. ניתן לסכם ולקבוע כי הנפגעת לא הסכימה לביצוע המעשים והמערער היה מודע לכך. 

שאלת החדירה
63. טענה אחרת שהעלתה ההגנה הייתה שלא הוכחה החדירה, משום שהנפגעת מסרה מספר פעמים כי היה ניסיון חדירה ולא חדירה בפועל. על כך כבר נפסק, כי לא נדרשת חדירה לתוך הנרתיק ממש, אלא די בחדירה של איבר מאברי הגוף לכל חלק של איבר המין ואף די "בראשית חדירה" (ע"פ 6813/16 נחמני נ' מדינת ישראל, פסקה 9 (17.9.2018)). עוד נקבע כי "הנזק הפסיכולוגי, הנגרם מהחדרה כפויה, אינו מבחין בין החדרה למחצה לשליש או לרביע (או לכזו אשר 'אינה' משאירה סימנים), ואף המחוקק לא נתכוון לברור בכך" (ע"פ 5165/98 דסה נ' מדינת ישראל (23.12.1998)). "עצם העובדה שהוחדר איבר או חפץ אל מעבר לשפתי איבר המין החיצוניות, די בה כדי לבסס הרשעה בעבירת האינוס" (ע"פ 1126/19 פלוני נ' מדינת ישראל, בפסקאות 20 עד 23 והאסמכתאות שם (23.11.2021)).
64.  בעימות, מסרה הנפגעת כי אמרה למערער כי הוא מכאיב לה, כשהחדיר את אצבעותיו. גם בעדותה בבית הדין הדגישה, בנוגע לשלב החדרת האצבעות: "מרוב כאב אני קפצתי ואמרתי שזה כואב... כי זה מאוד כאב לי". היא המשיכה בתיאור אותנטי: "הוא מפסיק, הוא מוציא את האצבע שלו אחרי כמה שניות... ואז שוב מנסה שנית להכניס אבל שוב פעם כואב לי, אני אומרת לו 'זה כואב' והוא מפסיק". בית הדין המחוזי אימץ את גרסתה של הנפגעת וקבע כממצא עובדתי כי "תיאוריה הברורים והאותנטיים לגבי מגע האצבעות שחדרו פעמיים ולו מעט פנימה והסבו לה כאב, ממלאים את היסוד העובדתי של המונח 'חדירה'". בקביעות עובדתיות אלו של בית הדין המחוזי איננו רואים לנכון להתערב. 
יתר על כן, המערער הודה בעדותו כי נגע בנקודת העונג של הנפגעת ("אני אמרתי לכם שהייתי ב- g spot ולא מעבר") ומובן מאליו כי מעשה זה ממלא אחר הוראות החוק והפסיקה. 

מחדלי החקירה הנטענים
65. כפי שנקבע בע"פ 54/11 אפנג'ר הנ"ל, "כמעט אין לך מקרה בו לא ניתן לנקוט בצעדי חקירה נוספים, ובכל תיק ניתן להצביע על מחדלי חקירה כאלו ואחרים. אך השאלה היא אם יש די ראיות המוכיחות את האישום מעבר לספק סביר ועד כמה ה'אין' מכרסם ממשקל ה'יש', והאם היעדר ראיה הנובע ממחדל חקירתי יכול לסייע לנאשם בביסוס ספק סביר שתוצאותיו זיכוי" (שם, בפסקה 53). בפסיקה מושרשת נקבע, כי "במקרים שבהם התגלו מחדלים בחקירת המשטרה - ואפילו מחדלים חמורים - אין הדבר מוביל בהכרח לזיכוי הנאשם" (ע"פ 5019/09 חליווה נ' מדינת ישראל, בפסקה 40 (20.8.2013)). ועוד נקבע כי "מחדלי חקירה מהם זכאי הנאשם להיבנות הם בגדר רשימה מוגבלת ומצומצמת של מחדלים חמורים, שעיקרם אי נקיטת פעולה חקירתית מתבקשת, באופן אשר מטיל ספק רציני בראיות שבאות להפליל את הנאשם" (ע"פ 4511/20 פלוני נ' מדינת ישראל, פסקה 29 (7.11.2021); וכן ע/20/22 סמל יגר נ' התובע הצבאי הראשי, בפסקה 143 והאסמכתאות שם (2023)). השאלה היא האם המחדלים האמורים כה חמורים עד שיש לחשוש כי קופחה הגנתו של הנאשם, וזאת בראיית מכלול הדברים. כלומר, יש להעריך את משקלה ההיפותטי של הראיה שלא נאספה לעומת מכלול הראיות הקיים (ע"פ 4995/23 פלוני נ' מדינת ישראל, פסקה 41 (29.7.2024); וכן ע"פ 2511/92 חטיב נ' מדינת ישראל, פסקה 6 (5.7.1993)). עוד נקבע בפסיקה כי התביעה איננה חייבת להציג בפני בית המשפט את "הראייה המקסימאלית", אלא את הראיה המספקת (ראו לאחרונה ע"פ 600/24 דויס נ' מדינת ישראל, בפסקה 39 (6.8.2026); וכן ע"פ 4384/93 מליקר נ' מדינת ישראל, בפסקה 6(ג) לפסק דינו של השופט י' קדמי (25.5.1994)).
66. בהתאם לכללים אלו, נבחן אחת לאחת את טענות ההגנה בדבר מחדלי חקירה, ונפתח בראשונה. על אף שעדיף היה אם חוקרי מצ"ח היו מבררים כבר בחקירה את המועד שבו מחקה הנפגעת ממכשיר הטלפון הנייד שלה את ההתכתבויות עם המערער, הרי שמחדל זה רופא בעדותה של הנפגעת, שמסרה כי מחקה את ההודעות ביום שישי לאחר "הודעת הפרידה" ששלח אליה המערער. משנמצא כי יש מקום לתת אמון מלא בעדותה, אין באי-בירור הדבר בחקירתה במצ"ח כדי להשפיע על תוצאות המשפט (ראו, בדומה, ע"פ 9619/08 פלוני נ' מדינת ישראל, פסקה 39 (18.1.2010)). 
67. דברים דומים אמורים בנוגע לאי-החרמת התיעוד של התלונה שהגישה הנפגעת במשטרת ישראל. נפגעת העבירה התייחסה לכך בעדותה בבית הדין, ומסרה שהמתינה מספר שעות להגעת חוקרת בתחנת משטרת גלילות, ועם הגעתה סיפרה לה על האירוע, בעודן עומדות במגרש מחוץ למבנה תחנת המשטרה, בנוכחות אביה (למעט בחלקים אינטימיים של התלונה) מבלי שהדבר יתועד. אביה של הנפגעת מסר שהשיחה נמשכה 15 עד 20 דקות. נמסר כי חוקרי מצ"ח ניסו לאתר את התיעוד, אך הסתבר להם כי אכן לא נערך כזה. 
68. ומכאן לטענה השלישית של ההגנה בנוגע לנוכחות של חברתה של הנפגעת ענבל, כמלווה, בעת חקירתה, בעוד ענבל נחקרה גם היא כעדה בתיק. מובן, כי הדבר אינו רצוי ונלווית לכך משמעות ראייתית. ואמנם, בית הדין קמא היה ער לכך, נקט זהירות וקבע כי קיים קושי לבסס ממצאים על פרטי הפרטים שהתערבבו בזיכרונה של ענבל לגבי פרטי האירוע, כפי שמסרה לה הנפגעת, וזאת לנוכח הבלבול שהשתקף בדבריה ו"זיהום" העדות עקב נוכחותה בחקירתה של האחרונה. בית הדין הסתמך רק על דברים שמסרה ענבל, לגבי התרשמותה-שלה ממצבה הנפשי של הנפגעת. לכן, לא השתכנענו כי היה במחדל האמור כדי להשפיע על תוצאות המשפט או לפגוע בזכותו של המערער להליך הוגן. 
69. לסיכום, אין מדובר במחדלים מהותיים היורדים לשורש העניין, באופן העשוי לשנות את התמונה הראייתית הכוללת, לבסס ספק סביר ולהביא לזיכויו של המערער. הערעור על הכרעת הדין נדחה אפוא. 

הערעורים על העונש
גזר דינו של בית הדין קמא
70. בהתבסס על הראיות שהוגשו, צוין כי המערער, יליד ברזיל כבן 23 שנים, גדל בבית דתי והוא השני מבן שישה אחים. הוא עלה ארצה בגפו לפני כשנתיים, וכחודשיים וחצי לאחר מכן התגייס לצה"ל. המערער מצוי במעצר מאז יום 8 ביוני 2025. מסוכנותו המינית הוערכה כבינונית-נמוכה, תוך שנקבע כי הוא נמנע מליטול אחריות על העבירות שבהן הורשע וטען כי המעשים היו מוסכמים וכי לא הייתה חדירה. לצד זאת, לכל אורך הבדיקה הביע המערער חרטה וצער על כך שא' נפגעה ממעשיו, הכיר באפשרות שלא הבחין במצוקתה הרגשית, ביטא אמפתיה כלפיה והביע נכונות להשתלב בטיפול ייעודי לשם העמקת ההבנה ביחס להתנהלותו ולצורך מניעת הישנותם של מעשים פוגעניים בעתיד. 
71. בדברו האחרון של המערער ציין כי הבין שהיה עליו לנהוג אחרת והוסיף כי לא הייתה לו כוונה לפגוע בא', והוא מתחרט על כך מדי יום. כן תיאר בכאב את המחיר האישי והמשפחתי היקר ששילם בגין המעשים.
72. בית הדין המחוזי הדגיש כי מדובר בשורה של מעשים מינים שביצע המערער בנפגעת העבירה, במסגרת אירוע אחד. המעשים הלכו והפכו פולשניים יותר ויותר ובשיאם הוריד את תחתוניה והחדיר את אצבעו לאיבר מינה בשתי הזדמנויות, בניגוד להסכמתה ותוך התעלמות מביטויי אי-הסכמה, לכל אורך האירוע. צוין, כי אף שהאירוע התרחש מחוץ למסגרת הצבאית, היה זה בסמוך לאחר שהמערער והנפגעת הכירו בכנס משתחררים צה"לי, ומכאן כי המעשים פגעו גם בערכים הצבאיים של הכבוד ההדדי, הרעות והאמון בין המשרתים שעליהם מושתת השירות הצבאי. 
73. הוטעם הנזק שנגרם לנפגעת העבירה, אשר העידה על דיכאון, בכי, מחשבות חוזרות ביחס לאירוע, התקפי חרדה ורעד. הצהרתה מלמדת על כי התסמינים ממשיכים ללוותה בתדירות גבוהה גם בחלוף חודשים וכוללים סיוטי לילה, עצב עמוק, תחושת מחנק, חוסר תאבון ודופק מואץ. האירוע גם השליך על יחסיה עם הוריה וגרם לאובדן האמון במערכת הצבאית. 
74. לאור הערכים החברתיים והצבאיים המוגנים, נסיבות ביצועה של העבירה, מדיניות הענישה הנהוגה ועונש המינימום שנקבע לעבירת האינוס, נקבע מתחם עונש הולם שנע בין 30 לבין 60 חודשי מאסר בפועל. 
75. בתוך מתחם העונש ההולם, ניתן משקל לרקע הנורמטיבי של המערער, שעברו הפלילי והמשמעתי הוא ללא רבב, לכך שעלה ארצה בגפו מטעמים ציוניים, מתוך רצון להתנדב לשירות צבאי ולתרום לביטחון המדינה, לשירותו הצבאי המועיל והתורם כלוחם, שאותו כמעט השלים (נותרו לו חודשיים להשלמת שירות מלא) ולנזק שנגרם לו כתוצאה מביצוע העבירה ומהרשעתו, לרבות ניפוץ החלום להשלים שירות צבאי מלא ולהשתלב במדינת ישראל כאזרח. עוד התייחס בית הדין המחוזי לדבריו של המערער על בדידותו, המרחק הרב מבני משפחתו ואי יכולתו להשתתף, מאז מעצרו, באירועים משפחתיים שונים, ובכללם: חתונת אחותו, לידת שלושת אחייניו ולהבדיל פטירת סבתו. צוין, כי אין לזקוף לחובתו של המערער את כפירתו באשמה ובחירתו לנהל את ההליך וזאת בפרט לאור הזיכוי מאחד מפרטי האישום, בשל הפער שבין עובדות כתב האישום לממצאי העובדה בהכרעת הדין. אף שאינו זכאי להקלה השמורה בדין למי שהודה במעשיו ונטל אחריות לפגיעה, ניתן משקל לאמפתיה שגילה כלפי נפגעת העבירה, לחרטה ולצער שהביע גם במכתב ההתנצלות שכתב לה והוגש במסגרת הטיעונים לעונש. אל מול פוטנציאל השיקום של המערער, נשקלו שיקולים של הרתעה אישית ושל הרתעת הרבים. באיזון הכולל, הועמד העונש, כאמור, על 32 חודשי מאסר בפועל, לצד מאסרים מותנים והורדה לדרגת טוראי. לנפגעת העבירה נפסק פיצוי בסך 8,000 ש"ח.

טענות הצדדים בערעורים על העונש
76. התביעה ביקשה להחמיר בעונשו של המערער, המבטא לשיטתה, סטייה ניכרת מהעונש הראוי ואינו הולם את נסיבותיו המחמירות של המקרה. עוד הדגישה את מגמת ההחמרה הממשית בענישתם של עברייני מין במערכת המשפט הצבאית ובמערכת הכללית, וביקשה לקבוע כי נפלה שגיאה בקביעת סיפו התחתון של מתחם העונש ההולם ובקביעת עונשו של המערער בתוכו. 
77. הוטעם, כי המערער הורשע בשתי עבירות נפרדות ושונות, לאחר שנקבע כי ביצע שרשרת מעשים דורסניים שהלכו והסלימו, עד לאינוסה של הנפגעת, בכך שחדר לגופה פעמיים, תוך התעלמות מביטויי התנגדות פיזיים ומילוליים רבים מצדה. לשיטת התביעה, העונש המזערי לעבירת האינוס, של ארבע שנות מאסר, צריך להיות נקודת המוצא לבחינת הרף התחתון של מתחם העונש ההולם. כן סברה התביעה כי יש מקום לקבוע כי הנזק שנגרם לנפגעת העבירה הוא שיקול מרכזי בקביעת המתחם. 
78. התביעה הדגישה, כי עונשו של המערער נקבע בסמוך לתחתית מתחם העונש ההולם וטענה, כי היה מקום להעניק משקל בכורה לשיקולי ההרתעה ולא לנסיבותיו האישיות של המערער, בעיקר בהתחשב בכך, שעמד על עדותה של נפגעת העבירה, לא נטל אחריות על מעשיו ומסוכנותו המינית הוערכה כבינונית-נמוכה, ולא למטה מכך. לפיכך, עתרה התביעה לקבוע כי מתחם העונש ההולם ינוע בין 36 חודשי מאסר לבין 60 חודשי מאסר, וכי עונשו של המערער יועמד במרכזו של המתחם - על 48 חודשי מאסר בפועל. 
79. מנגד, טענה ההגנה כי בית הדין המחוזי החמיר עם המערער ולא נתן את המשקל הראוי לכך שהאירוע החל בהסכמה ו"אין בו אלמנט של כפייה ואלימות". לפי הלך הטיעון, מדובר באירוע גבולי שבין מעשה מגונה לאונס. כן הפנתה ההגנה לנסיבותיו האישיות הייחודיות של המערער, לתרומתו למדינה כלוחם בצה"ל, להיותו חייל בודד ולהערכת המסוכנות שנקבעה לו, שאינה עולה על בינונית-נמוכה. לטענת ההגנה, העונש שנקבע קרוב מאוד לעתירתה של התביעה. לאור האמור, עתרה ההגנה לקבוע כי מתחם העונש ההולם נע בין 16 לבין 40 חודשי מאסר בפועל. לשיטתה, יש להעמיד את העונש על סיפו התחתון של מתחם זה.

דיון והכרעה
80. המערער הורשע בעבירות של מעשה מגונה ואינוס. לאחרונה נקבע בפסיקה, כי "עבירות האינוס והמעשה המגונה שבהן הורשע המערער טומנות בחובן, מעצם טיבן, רכיב של אלימות לצד פגיעה קשה באוטונומיה, בכבוד ובשלמות הגוף והנפש של נפגעת העבירה. ברי הוא כי שימוש באלימות נוספת ונפרדת מעבירת המין עשוי להוביל להחמרה בעונשו של העבריין, אך היעדר רכיב כזה אינו מפחית כהוא-זה מחומרת המעשים" (ע"פ 703/23 פלוני נ' מדינת ישראל, פסקה 11 והאסמכתאות שם. ההדגשות הוספו ‏(‏21.6.2026‏). ראו גם ע"פ 2717/08 פלוני נגד מדינת ישראל (15.4.2010); ע"פ 5932/21 קורובקוב נ' מדינת ישראל, פסקה 11 (13.7.2022)). נוכח חומרתה הרבה של עבירת האינוס ותוצאותיה הקשות, מדיניות הענישה בעבירה זו מחייבת, ככלל, עונש של מאסר מאחורי סורג ובריח לתקופה ממשית, באופן המגלם את חומרת המעשים, הנזקים שנגרמו, והצורך בהרתעה מפני ביצוע מעשים דומים בעתיד (ראו ע"פ 111/24 מדינת ישראל נ' שרף, פסקה 20 (1.12.2024)). 
81. בעניינו של סמ"ר פלג, שהורשע לאחר ניהול הוכחות בעבירה בנסיבות דומות לענייננו (חלקן מחמירות יותר בהיבטים של השפעת אלכוהול על המערער, פרק הזמן שבו בוצעו המעשים והטיפול הנפשי הממושך שלו נזקקה נפגעת העבירה, וחלקן מקלות בהיבט של הערכת המסוכנות הנמוכה), נקבע כי מתחם העונש ההולם נע בין 30 לבין 60 חודשי מאסר בפועל (ע/37,33/23 סמ"ר פלג נ' התובע הצבאי הראשי וערעור שכנגד (2023)). בית הדין הצבאי לערעורים סקר את מדיניות הענישה הנוהגת בעבירות אינוס בנסיבות דומות, של החדרת אצבעות לאיבר המין, ציין, בדומה לקביעה בע"פ 1976/24 פלוני נ' מדינת ישראל (14.11.2025), כי "הענישה בעבירות מין מתאפיינת במנעד רחב" והבהיר שכאשר הנסיבות הן חמורות יותר הענישה תהיה מחמירה בהתאם (שם, בפסקה 35). באותו מקרה, הוחמר העונש מ-27 ל-33 חודשי מאסר, תוך שנקבע כי המערער ראוי היה לעונש חמור יותר, אלא שלזכותו נזקפה קבלת האחריות על מעשיו, גם אם בשלב הערעור. במקרה אחר, מן התקופה האחרונה, הורשע המערער בעבירת אינוס שהתרחשה בעת שהנפגעת הייתה כבת 17 שנים. במהלך מפגש שהתקיים לאחר סיום הקשר הזוגי ביניהם, ולאחר שהודיעה לו כי לא תקיים עמו מגע מיני, החדיר את אצבעותיו לאיבר מינה אף שהתנגדה מספר פעמים, ולא שעה לבקשותיה גם לאחר שהחלה לבכות. ערעור ההגנה על עונש מאסר בפועל בן 18 חודשים נדחה, תוך שנקבע כי עונש זה הוא "על הצד המקל ביותר" (ע"פ 2695/24 פלוני הנ"ל); וראו גם אמירה דומה לגבי קולתו של עונש מאסר בפועל זהה, בע"פ 1355/23 פלוני נ' מדינת ישראל (25.6.2023)). 
82. במקרים אחרים שבהם הוצגו נסיבות מחמירות, כגון עבירות נוספות שנלוו למעשה האינוס, ניצול מצב המונע התנגדות, או פער גילים ומעמד משמעותי, הושתה ענישה מחמירה יותר (ראו את ע/14,15/13 סמל ביטון נ' התובע הצבאי הראשי (2013), שם הוחמר עונש המאסר בפועל, בגין אינוס בהחדרת אצבעות, תוך ניצול מצב המונע התנגדות וביזוי לעיני אחרים, לשלוש שנות מאסר ומחצה; ע/48/19 טור' כהן נ' התובע הצבאי הראשי (2020), שם אושר עונש מאסר לריצוי בפועל בן שלוש שנים ומחצה, בגין מעשים מגונים בשלוש חיילות, הטרדה מינית של שתי חיילות ואינוס בדרך של החדרת אצבעות של חיילת נוספת; ע"פ 1536/23 פלוני נ' מדינת ישראל (22.8.2024) נגזרו שש שנות מאסר בפועל, בגין החדרת אצבעות בכוח, תוך גרימת כאב, לנפגעת אחת, והתחככות בנפגעת אחרת; ע"פ 28536-02-25, 3-04-2025 רס"ל (מיל') בדלוב נ' התובע הצבאי הראשי וערעור שכנגד (2025), שם הורשע המערער בעבירה הכוללת שני מעשי אינוס ולכן הוטלו עליו 50 חודשי מאסר בפועל וע"פ 56322-12-25, 59057-12-25 רס"ם (מיל') אוסיפוב נ' התובע הצבאי הראשי וערעור שכנגד (2026) שם הוטל על המערער, נגד ותיק, שביצע עבירת אינוס בחיילת צעירה שישנה, עונש של 45 חודשי מאסר בפועל).
83. ומן הכלל אל הפרט. המערער היה מודע להתנגדות הנפגעת ולסירובה לקיים עמו מגע מיני. הוא ניצל את האמון שנתנה בו ואת תמימותה, ופעל בנחישות, מתוך מטרה ברורה לקיים עימה מגע מיני, אף שהבהירה לו, ב"שיחת תיאום ציפיות", כי מעולם לא קיימה מגע מיני וכי איננה מעוניינת בכך. מעשיו הסלימו, הפכו פולשניים ושיאם בהחדרת אצבעו לאיבר מינה, שהסבה לה כאב - ובחזרה על מעשה זה, כך שהכאיב לה שוב. גם לאחר מכן, המשיך בביצוע מעשים מגונים, הכוללים מגע בלשונו באיבר מינה, והבאת ידה לגעת באיבר מינו החשוף. הנזקים שפירטה נפגעת העבירה בפני הערכאה הדיונית ובהצהרתה, המלווים אותה גם בחלוף חודשים מאז האירוע, מדברים בעד עצמם. 
84. בנסיבות אלה, ובייחוד לאור גרימתו החוזרת של כאב, והצטברותם של כלל המעשים המיניים שביצע המערער בנפגעת, בניגוד להסכמתה - מצאנו כי מתחייבת התערבותנו במתחם העונש ההולם, כך שבאימוץ עמדת התביעה, ינוע בין 36 ל-60 חודשי מאסר בפועל.
בתוך המתחם, לזכותו של המערער עמדו שורה של שיקולים שפורטו על ידי בית הדין המחוזי: שירותו הצבאי התורם כלוחם, לאחר שעלה ארצה מטעמים ציוניים כדי לשרת בצבא, ההתמודדות המורכבת כחייל בודד וגניזת חלומו להשלים שירות צבאי ולהשתלב בחברה הישראלית, גילו הצעיר, עברו הפלילי והמשמעתי הנקי, והצער שהביע במכתב ההתנצלות שכתב לנפגעת, והוגש במסגרת הטיעונים לעונש. מסוכנותו המינית הוערכה אמנם כבינונית-נמוכה, אך כפי שציינה מעריכת המסוכנות, לכל אורך הבדיקה הביע המערער חרטה וצער על כך שא' נפגעה ממעשיו, הכיר באפשרות שלא הבחין במצוקתה הרגשית, ביטא אמפתיה כלפיה והביע נכונות להשתלב בטיפול ייעודי לשם העמקת ההבנה ביחס להתנהלותו ולצורך מניעת הישנותם של מעשים פוגעניים בעתיד. בנסיבות כוללות אלה, ובשים לב ל"להלכה שלפיה ערכאת הערעור אינה ממצה את הדין בבואה להתערב בגזר דין" (ע"פ 5204/24 געבה נ' מדינת ישראל, פסקה 10 (29.4.2026)) - מצאנו להעמיד את עונשו של המערער ברף התחתון של המתחם, היינו 36 חודשי מאסר בפועל. 

סוף דבר
85. ערעור ההגנה על הכרעת הדין ועל חומרת העונש נדחה. ערעור התביעה על קולת העונש מתקבל, כך שעונשו של המערער יעמוד על 36 חודשי מאסר בפועל, שמניינם החל מיום מעצרו. אין שינוי ביתר רכיבי העונש או ברכיב הפיצויים שעל המערער להעביר לנפגעת.

ניתן והודע היום, כ"ט באב התשפ"ו, 12 באוגוסט 2026, בפומבי ובמעמד הצדדים.


 ______________	             ______________	                         ______________
    המשנה לנשיאה	            שופט	                                             שופט

